ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ՊԱՐՏՔԸ

**ՏԱՐԵԿԱՆ ՀԱՇՎԵՏՎՈՒԹՅՈՒՆ 2024**

«ՀՀ պետական պարտքի 2024 թվականի տարեկան հաշվետվությունը» կազմվել է ՀՀ ֆինանսների նախարարության պետական պարտքի կառավարման վարչության պետ Սամվել Խանվելյանի խմբագրությամբ:

Նյութերը պատրաստել են ՀՀ ֆինանսների նախարարության պետական պարտքի կառավարման վարչության աշխատակիցներ Մարինե Մելիքյանը, Անժելիկա Ստեփանյանը, Գոհար Վարդապետյանը, Եվա Գրիգորյանը, Անի Գևորգյանը, Նաիրա Գրիգորյանը, Մարինե Հարությունյանը, Մարիաննա Հակոբյանը, Արփի Սոխակյանը, Քրիստինե Խաչատրյանը, Հասմիկ Ստեփանյանը, Ստելլա Մկրտչյանը, Աննա Եգանյանը, Վարդուհի Դանիելյանը:

Բովանդակություն

[**1.** **Ամփոփագիր** 4](#_Toc199858475)

[**2.** **Մակրոտնտեսական միջավայրը** 7](#_Toc199858476)

[**3.** **ՀՀ պետական պարտքը** 9](#_Toc199858477)

[**4.** **ՀՀ կառավարության պարտքը** 13](#_Toc199858478)

[**5.** **ՀՀ կառավարության պարտքի սպասարկումը** 20](#_Toc199858479)

[**6.** **Պետական գանձապետական պարտատոմսերը** 23](#_Toc199858480)

[**7.** **Պետական գանձապետական պարտատոմսերի երկրորդային շուկան** 28](#_Toc199858481)

[**8.** **Արժեկտրոնային պարտատոմսերի եկամտաբերության կորը** 29](#_Toc199858482)

[**9.** **Պետական գանձապետական պարտատոմսերի մանրածախ շուկան** 32](#_Toc199858483)

[**10.** **Պետական արտարժութային պարտատոմսերը** 36](#_Toc199858484)

[**11.** **ՀՀ կառավարության վարկերը և փոխառությունները** 39](#_Toc199858485)

[**12.** **ՀՀ կենտրոնական բանկի արտաքին պարտքը** 47](#_Toc199858486)

[**13.** **Կանխիկ հոսքերի կառավարումը** 48](#_Toc199858487)

[**14.** **Ռիսկերի վերլուծությունը** 51](#_Toc199858488)

[**Հավելված 1.** **Հայաստանի Հանրապետության պետական պարտքը** 65](#_Toc199858489)

[**Հավելված 2.** **Պետական գանձապետական պարտատոմսերի գծով կատարված գործառնությունները 2024 թվականին** 66](#_Toc199858490)

[**Հավելված 3.** **2024 թվականի ընթացքում ՀՀ կառավարության կողմից ստորագրված նոր վարկային համաձայնագրերը** 68](#_Toc199858491)

[**Հավելված 4.** **ՀՀ կառավարության կողմից ներգրավված վարկերի գծով կատարված գործառնությունները 2024 թվականին** 69](#_Toc199858492)

[**Հավելված 5.** **ՀՀ կառավարության կողմից տրամադրված երաշխիքները 2024 թվականին** ................................................................................................................70](#_Toc199858493)

[**Հավելված 6.** **Պետական գանձապետական պարտատոմսերի առաջնային շուկայի գործակալները 2024 թվականին** 75](#_Toc199858494)

**Հապավումներ**

|  |  |
| --- | --- |
| *ՊԳՊ* | *Պետական գանձապետական պարտատոմսեր* |
| *ՊԿՊ* | *Պետական կարճաժամկետ պարտատոմսեր* |
| *ՄԺՊ* | *Միջնաժամկետ արժեկտրոնային պարտատոմսեր* |
| *ԵԺՊ* | *Երկարաժամկետ արժեկտրոնային պարտատոմսեր* |
| *ԽՊ* | *Խնայողական արժեկտրոնային պարտատոմսեր* |
| *ԳՊ* | *Գանձապետական պահառու* |
| *ՀՆԱ* | *Համախառն ներքին արդյունք* |
| *ՄԺԾԾ* | *Միջնաժամկետ ծախսերի ծրագիր* |
| *ԳՄՀ* | *Գանձապետական միասնական հաշիվ* |
| *ՀՀ ՖՆ* | *Հայաստանի Հանրապետության ֆինանսների նախարարություն* |
| *ՀՀ ԿԲ* | *Հայաստանի Հանրապետության կենտրոնական բանկ* |

Հաշվետվությունում ներկայացված թվերը կլորացնելու արդյունքում հնարավոր է, որ բաղադրիչների հանրագումարը տասնորդականով շեղվի ընդամենը գումարային ցուցանիշից:

## **Ամփոփագիր**

* 2024թ-ը սկսվել է տնտեսական աճի բարձր տեմպով, որն աստիճանաբար դանդաղել է, սակայն մնացել է բարձր մակարդակում՝ իր վրա կրելով նաև հիմնային մետաղների արտադրության կտրուկ աճի և Լեռնային Ղարաբաղից ՀՀ բռնի տեղահանված մեր հայրենակիցների սպառման և տնտեսական գործունեության ազդեցությունները: Արդյունքում, 2024թ. գրանցվել է ՀՆԱ-ի 5.9% իրական աճ:
* ՀՀ սպառողական շուկայում նախորդ տարում առկա գնանկումային միտումները շարունակաբար մեղմվել են և փոխարինվել թույլ՝ ԿԲ թիրախային միջակայքից ներքև գնաճային միտումներով։ 2024թ. դեկտեմբերին 12-ամսյա գնաճը կազմել է 1.5%: Տարվա ընթացքում ՀՀ ԿԲ-ը զգալիորեն մեղմել է դրամավարկային պայմանները և քաղաքականության տոկոսադրույքը նվազեցրել 2․25 տոկոսային կետով` դեկտեմբերին սահմանելով այն 7.0%-ի մակարդակում:
* 2024թ. հարկաբյուջետային քաղաքականությունն ուղղված է եղել ՀՀ կառավարության 2021-2026թթ. ծրագրի թիրախների ապահովմանը՝ պետական ներդրումների մակարդակի բարձրացմամբ, ծախսերի իրականացման արդյունավետության աճով և պարտքի կայունության պահպանմամբ: Տնտեսական աճի՝ իր ներուժային մակարդակին մոտենալու պայմաններում հարկաբյուջետային քաղաքականությունն ունեցել է չեզոքին մոտ դիրք՝ միաժամանակ ուղղված լինելով տնտեսական ներուժի բարձրացմանը և կառավարության պարտքի կայունության պահպանմանը: Պետական բյուջեի պակասուրդը ձևավորվել է այնպիսի մակարդակում, որը թույլ է տվել կառավարության պարտքի բեռը պահպանել ապահով մակարդակում: Արդյունքում, բյուջեով կանխատեսված` ՀՆԱ-ի նկատմամբ 4.6% պակասուրդի փոխարեն ձևավորվել է 3.7% պակասուրդ՝ նախորդ տարվա համեմատ աճելով 1.7 տոկոսային կետով։
* 2024 թվականի դեկտեմբերի 31-ի դրությամբ ՀՀ պետական պարտքը կազմել է 5,092.7 մլրդ դրամ կամ 12,842.2 մլն ԱՄՆ դոլար: Նախորդ տարվա համեմատ պարտքի ծավալն աճել է է 297.8 մլրդ դրամով կամ 6.2%-ով, այդ թվում՝ ՀՀ կառավարության պարտքի ծավալն աճել է 320.9 մլրդ դրամով կամ 7.0%-ով, իսկ ՀՀ ԿԲ-ի արտաքին պարտքի ծավալը դրամային արտահայտությամբ նվազել է 23.1 մլրդ դրամով կամ 10.4%-ով։
* ՀՀ կառավարության պարտք/ՀՆԱ ցուցանիշը կազմել է 48.0%՝ նախորդ տարվա համեմատ նվազելով 0.2 տոկոսային կետով:
* ՀՀ կառավարության պարտքը 2024 թվականի դեկտեմբերի 31-ի դրությամբ կազմել է 4,892.8 մլրդ դրամ, որում արտաքին պարտքը կազմել 2,359.6 մլրդ դրամ (5,950.1 մլն ԱՄՆ դոլար), իսկ ներքին պարտքը՝ 2,533.3 մլրդ դրամ (6,388.1 մլն ԱՄՆ դոլար): Ներքին պարտքի շուկան զարգացնելու և ՀՀ կառավարության պարտքի պորտֆելի փոխարժեքի ռիսկը կառավարելու հետևողական քաղաքականության իրականացման արդյունքում պետական գանձապետական պարտատոմսերի կշիռը ՀՀ կառավարության պարտքի կառուցվածքում աստիճանաբար ավելացել է՝ 2024 թվականի վերջի դրությամբ կազմելով 50.6%-ը: ՀՀ դրամով ներգրավված պարտքային գործիքների կշիռը 2024 թվականի վերջի դրութամբ նախորդ տարվա համեմատ աճել է 4.8 տոկոսային կետով և կազմել 50.8%, իսկ ՀՀ կառավարության ներքին պարտքի կշիռը կազմել է 51.8%:
* 2024 թվականի պետական բյուջեի պակասուրդի ֆինանսավորումը փոխառու զուտ միջոցների հաշվին կատարվել է 399.9 մլրդ դրամով, ընդ որում, ներքին փոխառու զուտ միջոցների հաշվին (առանց մուրհակների) ֆինանսավորումը կազմել է 369.0 մլրդ դրամ կամ ընդամենը ֆինանսավորման 92.3%-ը, իսկ արտաքին փոխառու զուտ միջոցների հաշվին ֆինանսավորումը՝ 30.9 մլրդ դրամ կամ ընդամենը ֆինանսավորման 7.7%-ը: Դա նշանակում է, որ որ պետական բյուջեի պակասուրդի ֆինանսավորումը մեծամասամբ հիմնվել է ֆինանսավորման ներքին/դրամային աղբյուրների վրա:
* 2024 թվականին, ինչպես նախորդ տարիներին, ՀՀ կառավարությունը ժամանակին և ամբողջ ծավալով կատարել է տոկոսավճարների և մայր գումարների մարման վճարումների գծով ստանձնած իր պարտավորությունները: ՀՀ կառավարության պարտքի գծով 2024 թվականի փաստացի տոկոսավճարները կազմել են 313.6 մլրդ դրամ և աճել են հիմնականում պետական գանձապետական պարտատոմսերի, արտաքին վարկերի և փոխառությունների գծով, ինչը պայմանավորված է եղել կառավարության պարտքի և դրա հիմնական բաղադրիչների կառուցվածքի փոփոխությամբ, ինչպես նաև կառավարության պարտքի միջին կշռված անվանական տոկոսադրույքի բարձրացմամբ:
* Հաշվետու ժամանակահատվածում որոշակի ակտիվություն է գրանցվել ՊԳՊ-երի երկրորդային շուկայում, որտեղ 9.8%-ով աճել է գործարքների քանակը, իսկ 22.8%-ով՝ ծավալը:
* 2024 թվականի ընթացքում ժամկետային ավանդների միջին կշռված տոկոսադրույքը կազմել է 8.28%՝ նախորդ տարվա 10․17%-ի դիմաց: Նախորդ տարվա համեմատ ավանդների դիմաց ստացված եկամուտն նվազել է 12.4 մլրդ դրամով և կազմել է 37.7 մլրդ դրամ։
* 2024 թվականի դեկտեմբերի 31-ի դրությամբ Գանձապետական միասնական հաշվի ընդհանուր միջոցները (ԳՄՀ և ժամկետային ավանդներ) կազմել են 419.8 մլրդ դրամ՝ 2023 թվականի դեկտեմբերի 31-ի 380.1 մլրդ դրամի դիմաց: Տարվա արդյունքներով պետական բյուջեի կատարումը տեղի է ունեցել հարթ ու առանց ցնցումների:
* 2024 թվականի դեկտեմբերի 31-ի դրությամբ շրջանառության մեջ գտնվող պետական արտարժութային պարտատոմսերի ծավալը կազմել է 1,563.2 մլն ԱՄՆ դոլար, որի 35.6%-ը (նախորդ տարվա ցուցանիշից 2.6 տոկոսային կետով ավել) կամ 556.6 մլն ԱՄՆ դոլար ծավալը գտնվել է ռեզիդենտ ներդրողների պորտֆելում:
* 2024 թվականին առաջին անգամ կազմակերպվել է պետական գանձապետական պարտատոմսերի փոխանակման աճուրդ՝ նպատակ ունենալով հարթեցնել պարտքի մարման գրաֆիկը և նվազեցնել վերաֆինանսավորման ռիսկը, ինչպես նաև բարձրացնել տեղաբաշխվող պարտատոմսերի իրացվելիությունը և նպաստել երկրորդային շուկայի զարգացմանը:
* 2024 թվականի տարեվերջի դրությամբ կառավարության արտաքին վարկերի մարումները սփռված են եղել մինչև 2054 թվականը, դրամային պարտատոմսերինը` մինչև 2052 թվականը, արտարժութային պարտատոմսերինը՝ մինչև 2031 թվականը, իսկ երաշխիքներինը՝ մինչև 2036 թվականը:

## **Մակրոտնտեսական միջավայրը**

**Միջազգային զարգացումներ.** 2024թ. համաշխարհային տնտեսությունում և ՀՀ հիմնական գործընկեր երկրներում տնտեսական աճը կայունացել է։ Աճին նպաստել են պետական ու մասնավոր սպառման աճը և գնաճային ճնշումների թուլացումը (բացառությամբ ՌԴ-ի)։ Գնաճի տեմպերի աստիճանաբար դանդաղումը (բացառությամբ ՌԴ-ի) մասամբ արտացոլել է հումքային ապրանքների գների նվազումը, ինչպես նաև կենտրոնական բանկերի կողմից իրականացված խիստ դրամավարկային քաղաքականության ազդեցությունները․ հաշվետու տարվա ընթացքում պահպանվել է դրամավարկային քաղաքականության զսպող դիրքի թուլացման միտումը (բացառությամբ ՌԴ-ի):

**Տնտեսական աճ.** 2024թ. սկսվել է տնտեսական աճի բարձր տեմպով, որն աստիճանաբար դանդաղել է, սակայն մնացել է բարձր մակարդակում՝ իր վրա կրելով նաև հիմնային մետաղների արտադրության կտրուկ աճի և Լեռնային Ղարաբաղից բռնի տեղահանված անձանց` ՀՀ տնտեսությանն ինտեգրման և սպառման դրական ազդեցությունները: Արդյունքում 2024թ. գրանցվել է ՀՆԱ-ի 5.9% իրական աճ: Տնտեսական աճը պայմանավորված է եղել հիմնականում ծառայությունների աճով՝ (նպաստումը՝ 4.5 տոկոսային կետ): Տնտեսության մյուս ճյուղերը ևս աճել են՝ նպաստելով տնտեսական աճին (շինարարություն՝ 0.9, արդյունաբերություն՝ 0.5 և գյուղատնտեսություն՝ 0.1 տոկոսային կետեր):

**Արտաքին հատված.** 2024թ. գրանցվել է արտաքին ապրանքաշրջանառության երկնիշ աճ՝ հիմնականում պայմանավորված վերաարտահանման բարձր ծավալներով։ Արտաքին ապրանքաշրջանառությունը 2024թ. կազմել է 30,159 մլն ԱՄՆ դոլար` նախորդ տարվա նկատմամբ աճելով 41.5%-ով։ Հաշվետու տարում արձանագրվել են դոլարային արտահայտությամբ արտահանման և ներմուծման երկնիշ աճեր. արտահանումն աճել է 53.1%-ով` կազմելով 13,092 մլն ԱՄՆ դոլար, իսկ ներմուծումը` 33.8%-ով՝ կազմելով 17,066 մլն ԱՄՆ դոլար: 2024թ. ապրանքների գծով արտաքին առևտրի բացասական մնացորդը նախորդ տարվա նկատմամբ բարելավվել է (5.5%-ով) և կազմել -3,975 մլն ԱՄՆ դոլար:

**Փոխարժեք.** Հաշվետու տարում ԱՄՆ դոլարի նկատմամբ ՀՀ դրամի ձևավորված միջին փոխարժեքը կազմել է 392.7 դրամ մեկ ԱՄՆ դոլարի դիմաց, և արժեզրկման առավելագույն արժեքը գրանցվել է 405.6 դրամ 2025թ․ հունվարի 16-ին։ Դեկտեմբեր ամսին նախորդ տարվա դեկտեմբերի համեմատ ՀՀ դրամը ԱՄՆ դոլարի նկատմամբ արժևորվել է 2%-ով:

**Գնաճ.** 2024թ. ՀՀ սպառողական շուկայում առկա գնանկումային միտումները շարունակաբար մեղմվել են և փոխարինվել թույլ՝ ԿԲ թիրախային միջակայքից ներքև գնաճային միտումներով` ձևավորելով տարեկան միջին գնաճի 0.3% ցուցանիշ։ Տարվա ընթացքում ՀՀ ԿԲ-ը զգալիորեն մեղմել է դրամավարկային պայմանները և քաղաքականության տոկոսադրույքը նվազեցրել 2․25 տոկոսային կետով` դեկտեմբերին սահմանելով այն 7%-ի մակարդակում: Արտաքին հատվածից փոխանցվող գնանկումային ազդեցությունները, գնաճային սպասումների դեպի ներքև աստիճանական ճշգրտումը, դոլարի նկատմամբ դրամի արժևորման հետաձգված ազդեցությունները, ռուբլու նկատմամբ դրամի արժևորումը պայմանավորել են տարվա ընթացքում գնանկումային ճնշումները, որոնց՝ որոշակի թուլացման պայմաններում գնաճը սկսել է վերականգնվել և խթանող դրամավարկային քաղաքականության պայմաններում մոտենալ ԿԲ նպատակային միջակայքի ստորին շեմին։ 12 ամսյա գնաճը դեկտեմբերին կազմել է 1.5%, իսկ բնականոն գնաճը՝ 0.9%։

**Պետական բյուջե.** 2024թ. արդյունքներով ՀՀ պետական բյուջեի ընդհանուր եկամուտները կազմել են ՀՆԱ-ի 25.3%-ը՝ նախորդ տարվա 25.4%-ի դիմաց: Առանց հիպոտեկային վարկերի վճարված տոկոսների գումարի՝ ՀՆԱ-ի նկատմամբ պետական բյուջեի եկամուտների հարաբերակցությունը կազմում է 24.6%: ՀՆԱ-ի նկատմամբ հարկային եկամուտների և պետական տուրքերի հարաբերակցությունը 2024թ. կազմել է 23.5%, որը 0.5 տոկոսային կետով զիջել է 2023թ. փաստացի ցուցանիշին: Առանց հիպոտեկային վարկերի վճարված տոկոսների գումարի՝ ՀՆԱ-ի նկատմամբ հարկերի և տուրքերի հարաբերակցությունը նվազել է 0.6 տոկոսային կետով:

Նախորդ տարվա համեմատ աճել է նաև պետական բյուջեի ծախսերի հարաբերակցությունը ՀՆԱ-ի նկատմամբ՝ 26.8%-ից մինչև 28.3% (առանց հիպոտեկային վարկերի վճարված տոկոսների վերադարձված գումարների), որում ընթացիկ ծախսերի հարաբերակցությունը ՀՆԱ-ի նկատմամբ 21.9%-ից աճել է մինչև 23% (առանց հիպոտեկային վարկերի վճարված տոկոսների վերադարձված գումարների):

ՀՀ 2024թ. պետական բյուջեն կատարվել է 376.1 մլրդ դրամ պակասուրդով՝ 99.1%-ով (187.2 մլրդ դրամով) գերազանցելով նախորդ տարվա ցուցանիշը, ինչը հիմնականում պայմանավորված է 2023թ. Լեռնային Ղարաբաղին 151 մլրդ դրամ միջպետական վարկի տրամադրմամբ: ՀՆԱ-ի նկատմամբ պետական բյուջեի պակասուրդը կազմել է 3.7%՝ նախորդ տարվա համեմատ աճելով 1.7 տոկոսային կետով:

## **ՀՀ պետական պարտքը**

2024 թվականի դեկտեմբերի 31-ի դրությամբ ՀՀ պետական պարտքը կազմել է 5,092.7 մլրդ դրամ կամ 12,842.2 մլն ԱՄՆ դոլար:

##### Հայաստանի Հանրապետության պետական պարտքը

Աղբյուրը՝ ՀՀ ՖՆ

Նախորդ տարվա համեմատ ՀՀ պետական պարտքի ծավալն աճել է է 297.8 մլրդ դրամով կամ 6.2%-ով, այդ թվում՝ ՀՀ կառավարության պարտքի ծավալն աճել է 320.9 մլրդ դրամով կամ 7.0%-ով, իսկ ՀՀ ԿԲ-ի արտաքին պարտքի ծավալը դրամային արտահայտությամբ նվազել է 23.1 մլրդ դրամով կամ 10.4%-ով։ Դոլարային արտահայտությամբ ՀՀ պետական պարտքի ծավալը և ՀՀ կառավարության պարտքի ծավալն աճել են համապատասխանաբար 996.8 մլն ԱՄՆ դոլարով կամ 8.4%-ով, 1,043.6 մլն ԱՄՆ դոլարով կամ 9.2%-ով, իսկ ՀՀ ԿԲ-ի արտաքին պարտքի ծավալը նվազել է 46.8 մլն ԱՄՆ դոլարով կամ 8.5%-ով:

##### ՀՀ պետական պարտք և ՀՀ պետական պարտք/ՀՆԱ ցուցանիշների դինամիկան

Աղբյուրը՝ ՀՀ ՖՆ

ՀՀ պետական պարտք/ՀՆԱ ցուցանիշը 2024 թվականի դեկտեմբերի 31-ի դրությամբ կազմել է 50.0%` նախորդ տարվա նույն ցուցանիշի նկատմամբ նվազելով 0.6 տոկոսային կետով: Ցուցանիշի նվազմանը նպաստել է պարտքի 6.2% աճի պայմաններում անվանական ՀՆԱ-ի 7.4% աճը:

##### Պետական պարտքի կառուցվածքի դինամիկան

Աղբյուրը՝ ՀՀ ՖՆ

2024 թվականի տարեվերջի դրությամբ ՀՀ պետական պարտքի կառուցվածքում գերակշիռ մասը՝ 96.1%-ը, կազմել է ՀՀ կառավարության պարտքը՝ շարունակելով պատմականորեն ձևավորված միտումը: ՀՀ կենտրոնական բանկի պարտքի կշիռը կազմել է ՀՀ պետական պարտքի 3.9%:

##### ՀՀ պետական պարտքի կառուցվածքն ըստ ռեզիդենտության

Աղբյուրը՝ ՀՀ ՖՆ

ՀՀ պետական պարտքի կառուցվածքում ներքին պարտքի կշիռը շարունական աճ է դրսևորել՝ 2024 թվականի վերջի դրությամբ կազմելով 49.7%: Հաշվետու ժամանակահատվածում ՀՀ արտաքին պետական պարտքը դրամային արտահայտությամբ նվազել է 72.3 մլրդ դրամով կամ 2.7%-ով, իսկ դոլարային արտահայտությամբ ՀՀ արտաքին պետական պարտքը նվազել է 47.3 մլն ԱՄՆ դոլարով կամ 0.7%-ով:

##### Պետական պարտքի արժութային կառուցվածքը


Աղբյուրը՝ ՀՀ ՖՆ

ՀՀ դրամով ներգրավված պարտքային գործիքների կշիռը 2024 թվականի վերջի դրութամբ նախորդ տարվա համեմատ աճել է 5.0 տոկոսային կետով և կազմել է 48.8%: Պետական պարտքի կառուցվածքում դրամային գործիքների կշռի շարունակական ավելացումը մեղմում է պարտքի զգայունությունը փոխարժեքի տատանումների նկատմամբ:

## **ՀՀ կառավարության պարտքը**

ՀՀ կառավարության պարտքի կառավարման 2025-2027 թվականների ռազմավարական ծրագրով[[1]](#footnote-1) կանխատեսվում էր, որ ՀՀ կառավարության պարտքը 2024 թվականի տարեվերջին պետք է կազմեր 5,173.0 մլրդ դրամ կամ ՀՆԱ-ի 50.5%-ը: 2024 թվականի արդունքներով ՀՀ կառավարության պարտքը կազմել է 4,892.8 մլրդ դրամ[[2]](#footnote-2) կամ ՀՆԱ-ի 48.0%-ը, որը ցածր է ՀՀ կառավարության պարտքի կառավարման 2025-2027 թվականների ռազմավարական ծրագրի կանխատեսումային ցուցանիշից 2.5 տոկոսային կետով, իսկ նախորդ տարվա նույն ցուցանիշի համեմատ նվազել է 0.2 տոկոսային կետով:

##### ՀՀ կառավարության պարտքի ծավալն ու ՀՆԱ-ի նկատմամբ դրա հարաբերակցությունը



\*Գունավորված հատվածները ներկայացնում են հարկաբյուջետային կանոնների միջակայքերը

Աղբյուրը՝ ՀՀ ՖՆ

ՀՀ կառավարության ծրագրի՝ ՀՀ կառավարության պարտք/ՀՆԱ-ի 60%-ից ցածր թիրախի վաղաժամ ապահովումից հետո երրորդ տարին անընդմեջ ՀՀ կառավարության պարտքը պահպանվել է հարկաբյուջետային կանոններով սահմանված միջին՝ 50% շեմից ցածր մակարդակում:

2010-2014 թվականններին կառավարության պարտքի բեռը գտնվել է 40%-ից ցածր՝ անվտանգ միջավայրում: ՀՀ կառավարության պարտքի ծավալի աճի տեմպն արագացավ 2014 թվականին տեղի ունեցած արտաքին տնտեսական շոկերի պայմաններում դրամի արժեզրկման, ինչպես նաև փոխառու միջոցների հաշվին պակասուրդի զուտ ֆինանսավորման ծավալների աճի արդյունքում: Հետագա տարիներին աճող ֆինանսական կարիքի պայմաններում կառավարության պարտքը հատեց հարկաբյուջետային կանոններով սահմանված 40%-ի շեմը 2015թ. և 50%-ի շեմը՝ 2016-2019 թվականններին: 2020 թվականին համավարակի և Արցախյան պատերազմի բացասական տնտեսական ազդեցություններով և իրականացված խթանող հարկաբյուջետային քաղաքականությամբ պայմանավորված ՀՀ կառավարության պարտք/ՀՆԱ ցուցանիշն աճել է 13.4 տոկոսային կետով՝ հասնելով պատմական առավելագույն մակարդակին՝ 63.5%-ի: 2021 թվականին կառավարության պարտք/ՀՆԱ հարաբերակցությունը սկսել էր նվազման միտումը՝ 2022 թվականին հասնելով 46.7%-ի: 2023 թվականին նվազման միտումը փոխարինվեց աճով՝ պայմանավորված հիմնականում ՀՀ կառավարության 2023 թվականի դեկտեմբերի 28-ի N 2326-Ն որոշմամբ առանձին ֆինանսական կազմակերպությունների դրամական պահանջների (գույքային իրավունքների) զիջման դիմաց 206.4 մլրդ դրամ անվանական արժեքով պարտատոմսերի ուղղակի տեղաբաշխմամբ:

##### ՀՀ կառավարության դրամով արտահայտված պարտքի աճն ըստ գործիքակազմի նպաստումների

Աղբյուրը՝ ՀՀ ՖՆ հաշվարկներ

Ուսումնասիրելով կառավարութան պարտքի աճին նպաստող գործոնները՝ պարզ է դառնում, որ եթե մինչև 2017 թվականը ներառյալ ՀՀ կառավարութան պարտքի աճին հիմնականում նպաստում էին արտաքին վարկերի ներգրավումները, ապա 2018 թվականից սկսած՝ ՀՀ կառավարութան պարտք աճին նպաստող էական գործոնը գանձապետական պարտատոմսերն են:

##### ՀՀ կառավարության պարտքի միջին տարեկան անվանական աճը

|  |  |  |  |
| --- | --- | --- | --- |
|  | 2010 – 2022 | 2023 | 2024 |
|  | փաստացի | փաստացի | փաստացի |
| ՀՀ կառավարության պարտքի միջին տարեկան անվանական աճը (%) | 10.7 | 15.2 | 7.0 |

Աղբյուրը՝ ՀՀ ՖՆ

2024 թվականին ՀՀ կառավարության պարտքը դրամային արտահայտությամբ աճել է 7.0%-ով, որին, ըստ գործիքակազմի, նպաստել են պետական գանձապետական պարտատոմսերը՝ 8.3 տոկոսային կետով, արտաքին ու ներքին երաշխիքները՝ 0.04 տոկոսային կետով, իսկ վարկերն ու փոխառությունները՝ 1.1 տոկոսային կետով և պետական արտարժութային պարտատոմսերը՝ 0.28 տոկոսային կետով ՀՀ կառավարության պարտքի աճի վրա ունեցել են նվազման ազդեցություն:

##### ՀՀ կառավարության պարտքի կառուցվածքն ըստ գործիքակազմի

Աղբյուրը՝ ՀՀ ՖՆ

Ներքին պարտքի շուկան զարգացնելու, ինչպես նաև ՀՀ կառավարության պարտքի պորտֆելի փոխարժեքի ռիսկը կառավարելու նպատակով, ՀՀ կառավարության պարտքի կառուցվածքում աստիճանաբար ավելացել է ՊԳՊ-երի կշիռը, որը 2024 թվականի վերջի դրությամբ կազմել է ՀՀ կառավարության պարտքի 50.6%-ը: Պետական արտարժութային պարտատոմսերի կշիռը 2024 թվականի տարեվերջին կազմել է ՀՀ կառավարության պարտքի 12.7%-ը: Վարկերի ու փոխառությունների կշիռը կազմել է 36.5%, իսկ արտաքին և ներքին երաշխիքներինը` 0.2%:

Կառավարության պարտքի արժութային կառուցվածքում SDR-ով ներգրավված պարտքի կշիռը տարեցտարի աստիճանաբար նվազել է (բացառություն է կազմել 2020 թվականը): 2024 թվականի վերջի դրությամբ նախորդ տարվա համեմատ այն նվազել է 3.2 տոկոսային կետով և կազմել է 8.9%: Նվազել են նաև ԱՄՆ դոլարով, ճապոնական իենով և այլ արժույթներով ներգրավված պարտքի կշիռները՝ համապատասխանաբար 2.7, 0.3 և 0.03 տոկոսային կետով և կազմել են 28.2%, 1.0% և 0.1%: Եվրոյով ներգրավված պարտքի կշիռը աճել է 1.5 տոկոսային կետով և կազմել է 11.0%։

##### ՀՀ կառավարության պարտքի արժութային կառուցվածքը

Աղբյուրը՝ ՀՀ ՖՆ

ՀՀ դրամով ներգրավված պարտքային գործիքների կշիռը 2024 թվականի վերջի դրութամբ նախորդ տարվա համեմատ աճել է 4.8 տոկոսային կետով և կազմել 50.8%: Այս պայմաններում էականորեն մեղմվել է պարտքի զգայունությունը փոխարժեքի տատանումների նկատմամբ: 2010 թվականից ի վեր ՀՀ կառավարության ներքին պարտքի կշիռն աստիճանաբար աճել է՝ 2024 թվականի վերջի դրությամբ կազմելով 51.8%:

##### ՀՀ կառավարության պարտքի կառուցվածքն ըստ ռեզիդենտության

Աղբյուրը՝ ՀՀ ՖՆ

2024 թվականի դեկտեմբերի 31-ի դրությամբ ֆիքսված տոկոսադրույքով պարտքի կշիռն ավելացել է 0.4 տոկոսային կետով և կազմել է 84.4%:

##### ՀՀ կառավարության պարտքի կառուցվածքն ըստ տոկոսադրույքի տեսակի

Աղբյուրը՝ ՀՀ ՖՆ

2000 թվականից մինչև 2008 թվականը ՀՀ կառավարության պարտքի կառուցվածքում ֆիքսված տոկոսադրույքով պարտքի կշիռն աստիճանաբար աճել է` հասնելով մինչև 98.4%-ի: 2009 թվականի համաշխարհային ֆինանսական ճգնաժամի ազդեցությունը մեղմելու նպատակով ՀՀ կառավարության` Ռուսաստանի Դաշնությունից 500 միլիոն ԱՄՆ դոլարի լողացող տոկոսադրույքով վարկ ներգրավելու հետևանքով այդ ցուցանիշն էապես նվազել է և կազմել է 75.3%: 2013 թվականին ֆիքսված տոկոսադրույքով եվրապարտատոմսերի թողարկման և վերը նշված լողացող տոկոսադրույքով վարկն ամբողջությամբ մարելու արդյունքում ֆիքսված տոկոսադրույքով պարտքի կշիռը կրկին աճել է` հասնելով մինչև 90.7%-ի:

ՀՀ կառավարության պարտքի կառուցվածքում 2013 թվականին, 2015 թվականին, 2019 թվականին և 2021 թվականին թողարկված եվրապարտատոմսերը 2013 թվականից ի վեր էապես նպաստել են շուկայական գործիքակազմով պարտքի կշռի աստիճանաբար ավելացմանը, որը 2024 թվականի դրությամբ կազմել է 63.1%՝ նախորդ տարվա համեմատ աճելով 3.6 տոկոսային կետով:

##### ՀՀ կառավարության պարտքի կառուցվածքն ըստ շուկայական և ոչ շուկայական գործիքակազմի[[3]](#footnote-3)

Աղբյուրը՝ ՀՀ ՖՆ

2024 թվականի ՀՀ պետական բյուջեի պակասուրդի ֆինանսավորումը փոխառու զուտ միջոցների հաշվին (առանց մուրհակների) փաստացի կազմել է 399.9 մլրդ դրամ, որը ՀՀ պետական բյուջեի ճշտված ծրագրային ցուցանիշից պակաս է 28.9 մլրդ դրամով:

##### Պետական բյուջեի պակասուրդի ֆինանսավորումը փոխառու զուտ միջոցների հաշվին (առանց մուրհակների), (մլրդ դրամ)

|  |  |  |  |  |
| --- | --- | --- | --- | --- |
|  | **2023**  **փաստացի** | **2024**  **ծրագիր** | **2024**  **ճշտված ծրագիր** | **2024**  **փաստացի** |
| Ներքին աղբյուրներ | 360.3 | 350.8 | 366.0 | 369.0 |
| Արտաքին աղբյուրներ | (73.3) | 140.0 | 62.7 | 30.9 |
| **Ընդամենը** | **287.0** | **490.8** | **428.7** | **399.9** |

Աղբյուրը՝ ՀՀ ՖՆ

2024 թվականի ՀՀ պետական բյուջեով հաստատված և տարվա ընթացքում ՀՀ կառավարության պարտքի կառավարման 2025-2027 թվականների ռազմավարական ծրագրով նախատեսված պակասուրդի ֆինանսավորման ծրագրային ցուցանիշները տարվա ընթացքում ճշտվել են:

Ընդամենը ֆինանսավորման ճշտված ծրագիրը հաստատված բյուջեի նկատմամբ պակասել է 62.0 մլրդ դրամով` ընդ որում արտաքին աղբյուրների հաշվին ֆինանսավորումը նվազեցվել է 77.2 մլրդ դրամով, իսկ ներքին աղբյուրների հաշվին ֆինանսավորման ծրագիրն ավելացել է 15.2 մլրդ դրամով: 2024 թվականի ճշտված ծրագրի համեմատությամբ փոխառու զուտ միջոցների հաշվին պակասուրդի ֆինանսավորման գծով կատարողականը կազմել է 93.3%, որտեղ ներքին աղբյուրների հաշվին ֆինանսավորման ճշտված ծրագիրը կատարվել է 100.8%-ով, իսկ արտաքին աղբյուրների հաշվին ֆինանսավորման ճշտված ծրագիրը՝ 49.2%-ով՝ պայմանավորված արտաքին աղբյուրներից ստացվող միջոցների հաշվին իրականացվող ծրագրերի թերակատարումներով:

Կառավարության պարտքի կայունությունն ամրապնդելու համար շարունակվել է պետական բյուջեի պակասուրդի ֆինանսավորման կառուցվածքում դրամով փոխառությունների դերի մեծացման գործընթացը: 2024 թվականի պետական բյուջեի պակասուրդի ֆինանսավորումը ներքին փոխառու զուտ միջոցների հաշվին (առանց մուրհակների) կազմել է 369.0 մլրդ դրամ կամ ընդամենը ֆինանսավորման 92.3%-ը, իսկ արտաքին փոխառու զուտ միջոցների հաշվին ֆինանսավորումը՝ 30.9 մլրդ դրամ կամ ընդամենը ֆինանսավորման 7.7%-ը (ինչը նշանակում է, որ պետական բյուջեի պակասուրդի ֆինանսավորումը մեծամասամբ հիմնվել է ֆինանսավորման ներքին/դրամային աղբյուրների վրա):

## **ՀՀ կառավարության պարտքի սպասարկումը**

2024 թվականին, ինչպես նախորդ տարիներին, ՀՀ կառավարությունը ժամանակին և ամբողջ ծավալով կատարել է տոկոսավճարների և մայր գումարների մարման վճարումների գծով ստանձնած իր պարտավորությունները:

##### ՀՀ կառավարության պարտքի գծով տոկոսավճարները (մլրդ դրամ)

|  |  |  |  |  |
| --- | --- | --- | --- | --- |
|  | **2023** | **2024** | **2024** | **2024** |
|  | **փաստացի** | **ծրագիր** | **ճշտված ծրագիր** | **փաստացի** |
| **Տոկոսավճարներ** | **253.4** | **323.1** | **345.0** | **313.6** |
| ըստ գործիքակազմի |  |  |  |  |
| արտաքին վարկեր և փոխառությունների գծով | 62.3 | 84.0 | 84.0 | 66.3 |
| պետական գանձապետական պարտատոմսերի գծով | 157.4 | 209.9 | 231.7 | 219.8 |
| պետական արտարժութային պարտատոմսերի գծով | 33.8 | 29.2 | 29.2 | 27.4 |

Աղբյուրը՝ ՀՀ ՖՆ

2024 թվականին կառավարության պարտքի սպասարկման ծախսերն աճել են հիմնականում պետական գանձապետական պարտատոմսերի, ինչպես նաև արտաքին վարկերի և փոխառությունների գծով, ինչը պայմանավորված է եղել.

* կառավարության պարտքի և դրա հիմնական բաղադրիչների կառուցվածքի փոփոխությամբ, որտեղ պետական գանձապետական պարտատոմսերի կշիռը նախորդ տարվա համեմատ աճել է 4.8 տոկոսային կետով և կազմել է 50.6%, իսկ արտաքին վարկերի կշիռը նվազել է 3.6 տոկոսային կետով և կազմել է 36.5%:
* կառավարության պարտքի միջին կշռված անվանական տոկոսադրույքի բարձրացմամբ` նախորդ տարվա 7.0%-ի դիմաց կազմելով 7.2%: Պետական գանձապետական պարտատոմսերի միջին կշռված տոկոսադրույքի վրա ազդող հիմնական գործոնը ՀՀ կենտրոնական բանկի կողմից սահմանվող վերաֆինանսավորման տոկոսադրույքն է, իսկ արտաքին վարկերի տոկոսադրույքները կրում են արտաքին ֆինանսական շուկաներում տոկոսադրույքների դինամիկայի ազդեցությունը՝ հատկապես լողացող տոկոսադրույքով պարտքի, ինչպես նաև նոր ներգրավված ֆիքսված տոկոսադրույքով պարտքի մասով:

ՀՀ կառավարության պարտքի կառուցվածքում արտաքին վարկերի և փոխառությունների, պետական գանձապետական պարտատոմսերի գծով միջին կշռված տոկոսադրույքները նվազել են, իսկ պետական արտարժութային պարտատոմսերի և արտաքին երաշխիքների գծով՝ մնացել անփոփոխ: Այնուամենայնիվ 2024 թվականի տարեվերջի դրությամբ ՀՀ կառավարության պարտքի միջին կշռված անվանական տոկոսադրույքը աճել է 0.2 տոկոսային կետով և կազմել 7.2%՝ պայմանավորված պարտքի պորտֆելում ավելի բարձր տոկոսադրույքով պարտատոմսերի տեսակարար կշռի աճով:

Արտարժութային պետական պարտատոմսերի սպասարկման ծախսերը նախորդ տարվա համեմատ նվազել են 18.9%-ով, պայմանավորված 2023թ. ընթացքում 2025թ. մարման ենթակա արտարժութային պետական պարտատոմսերի մասնակի հետգնմամբ:

##### ՀՀ կառավարության պարտքի միջին կշռված տոկոսադրույք (%)

|  |  |  |  |  |
| --- | --- | --- | --- | --- |
|  | 31.12.2023 | 31.12.2024 | Փոփոխություն | |
| **ՀՀ կառավարության պարտքի միջին կշռված տոկոսադրույք** | **7.0** | **7.2** | | **0.2** |
| արտաքին վարկերի և փոխառությունների գծով | 3.6 | 3.5 | | -0.1 |
| պետական գանձապետական պարտատոմսերի գծով | 10.7 | 10.6 | | -0.1 |
| պետական արտարժութային պարտատոմսերի գծով | 4.7 | 4.7 | | 0.0 |
| արտաքին երաշխիքների գծով | 1 | 1 | | 0 |

Աղբյուրը՝ ՀՀ ՖՆ հաշվարկներ

Արտաքին վարկերի և շրջանառության մեջ գտնվող պետական գանձապետական պարտատոմսերի գծով միջին կշռված տոկոսադրույքները նվազել են 0.1 տոկոսային կետով: Արտարժութային պարտատոմսերի և արտաքին երաշխիքների գծով ցուցանիշները մնացել են անփոփոխ: Նշենք, որ լողացող տոկոսադրույքով տրամադրվող վարկերի սպասարկման ծախսերի հաշվարկման հիմքում ընկած SOFR[[4]](#footnote-4)-ի միջին ցուցանիշը 2024 թվականին կազմել է 5.1%, իսկ 6 ամսյա Euribor-ի միջին ցուցանիշը՝ 3.5%: 2024 թվականի ընթացքում նախորդ տարվա համեմատությամբ պետական գանձապետական պարտատոմսերի առաջնային տեղաբաշխումների միջին կշռված եկամտաբերությունը նվազել է 1.0 տոկոսային կետով. 2023 թվականի 10.8%-ի դիմաց 2024 թվականին այն կազմել է 9.8%։ Գանձապետական պարտատոմսերի առաջնային տեղաբաշխումների միջին կշռված եկամտաբերության նվազումն իր հերթին պայմանավորված է եղել 2024 թվականի ընթացքում ՀՀ ԿԲ-ի կողմից դրամավարկային պայմանների շարունակական մեղմմամբ. տարվա ընթացքում վերաֆինանսավորման տոկոսադրույքը նվազել է 2.3 տոկոսային կետով:

## **Պետական գանձապետական պարտատոմսերը**

2024 թվականի ընթացքում ընդհանուր առմամբ տեղաբաշխվել են 679.4 մլրդ դրամի պետական գանձապետական պարտատոմսեր և տեղաբաշխումից ստացված մուտքը կազմել է 654.2 մլրդ դրամ: Պարտատոմսերի մարմանն ու հետգնմանն ուղղվել է 285.2 մլրդ դրամ:

ՀՀ 2024 թվականի պետական բյուջեի սկզբնական ծրագրով նախատեսված էր ՊԳՊ-երի հաշվին պետական բյուջեի պակասուրդը ֆինանսավորել 350.8 մլրդ դրամով: Սակայն, հաշվի առնելով 2024 թվականի պետական բյուջեի կատարման գործընթացում տարեվերջին առկա որոշակի ռիսկերը, 2024 թվականի պետական բյուջեում ՊԳՊ-երի հաշվին պետական բյուջեի պակասուրդի ֆինանսավորման ճշտված ծրագիրը վերանայվել է աճի ուղղությամբ և դարձել 366.0 մլրդ դրամ: 2024 թվականի տարեվերջի դրությամբ ՊԳՊ-երի հաշվին պակասուրդի փաստացի ֆինանսավորումն ապահովվել է 100.8%-ով՝ կազմելով 369.0 մլրդ դրամ:

ՀՀ կառավարության պարտքի կառավարման 2025-2027 թվականների ռազմավարական ծրագրով կանխատեսվել էր, որ շրջանառության մեջ գտնվող ՊԳՊ-երի ծավալն անվանական արժեքով 2024 թվականի տարեվերջին կկազմի 2,450.7 մլրդ դրամ, իսկ 2024 թվականի պետական բյուջեով այն ծրագրավորվել էր 2,246.8 մլրդ դրամ: 2024 թվականի արդյունքներով շրջանառության մեջ գտնվող ՊԳՊ-երի փաստացի ծավալը կազմել է 2,474.0 մլրդ դրամ՝ գերազանցելով ռազմավարության կանխատեսումային ցուցանիշը 23.3 մլրդ դրամով և 2024 թվականի պետական բյուջեի ծրագրային ցուցանիշը՝ 227.2 մլրդ դրամով: Ցուցանիշների նման շեղումը պայմանավորված է այն հանգամանքով, որ 2024 թվականի պետական բյուջեի նախագծի կազմման և հաստատման պահին դեռևս ընդունված չէր ՀՀ կառավարության 2023 թվականի դեկտեմբերի 28-ի N 2326-Ն (ՀՀ կառավարության 2024 թվականի հոկտեմբերի 17-ի N 1638-Ն որոշման փոփոխությամբ) որոշումը, որը նախատեսում էր առանձին ֆինանսական կազմակերպությունների դրամական պահանջների (գույքային իրավունքների) զիջման դիմաց պարտատոմսերի ուղղակի տեղաբաշխում: Ընդ որում, 29.12.2023թ. ուղղակի տեղաբաշխված պարտատոմսերի անվանական արժեքը կազմել է 206.4 մլրդ դրամ, իսկ 30.12.2024թ. տեղաբաշխված պարտատոմսերի անվանական արժեքը՝ 13.8 մլրդ դրամ:

Շրջանառության մեջ գտնվող ՊԳՊ-երի ծավալը 2024 թվականի դեկտեմբերի 31-ի դրությամբ նախորդ տարվա նույն ցուցանիշի նկատմամբ աճել է 381.2 մլրդ դրամով կամ 18.2%-ով։ Տարեվերջին շրջանառության մեջ գտնվող ՊԳՊ-երի 6.9%-ը գտնվել է ոչ ռեզիդենտների պորտֆելում:

ՀՀ կառավարության պարտքի կառավարման 2025-2027 թվականների ռազմավարական ծրագրով նախատեսված նպատակադրումներին համահունչ՝ 2024 թվականի դեկտեմբերի 17-ին առաջին անգամ կազմակերպվել է պետական գանձապետական պարտատոմսերի փոխանակման աճուրդ: Մեկ աճուրդի միջոցով 2027 թվականի ապրիլի 29-ին մարվող պարտատոմսը (տեղաբաշխված պարտատոմս) 5 մլրդ դրամ ծավալով՝ փոխանակվել է 2025 թվականի ապրիլի 29-ին մարվող 4.8 մլրդ դրամ ծավալով պարտատոմսի(հետգնված պարտատոմս) հետ՝ 95.72 միջին կշռված մաքուր գնով: Փոխանակման աճուրդի նպատակն է հարթեցնել պարտ­քի մարման գրաֆիկը և նվազեցնել վերաֆինանսավորման ռիսկը, ինչպես նաև բարձ­րաց­նել տեղաբաշխվող պարտատոմսերի իրացվելիությունը և նպաստել երկրորդային շուկայի զարգացմանը:



##### Շրջանառության մեջ գտնվող ՊԳՊ-երի կառուցվածքն ըստ գործիքակազմի

|  |  |  |  |  |
| --- | --- | --- | --- | --- |
|  | **31. 12.2023** | | **31.12.2024** | |
|  | **(մլրդ դրամ)** | **կշիռ** | **(մլրդ դրամ)** | **կշիռ** |
| ՊԿՊ | 128.4 | 6.1% | 135.3 | 5.5% |
| ՄԺՊ | 719.6 | 34.4% | 899.7 | 36.4% |
| ԵԺՊ | 1,239.3 | 59.2% | 1,432.8 | 57.9% |
| ԽՊ | 5.6 | 0.3% | 6.3 | 0.3% |
| **Ընդամենը** | 2,092.9 | 100.0% | 2,474.0 | 100.0% |

Աղբյուրը՝ ՀՀ ՖՆ

Պետական գանձապետական պարտատոմսերի կառուցվածքում կտրուկ փոփոխություններ չեն արձանագրվել: Նկատվել է կարճաժամկետ և երկարաժամկետ պարտատոմսերի տեսակարար կշռի նվազման միտում՝ պայմանավորված պետական պարտատոմսերի առաջնային շուկայում տոկոսադրույքների նվազման պայմաններում միջնաժամկետ պարտատոմսերի ծավալի ավելացմամբ: ՊԳՊ-երի շրջանառության կառուցվածքում ըստ թողարկման ժամկետայնության ամենամեծ տեսակարար կշիռն ունեն երկարաժամկետ պարտատոմսերը՝ 57.9%, որից 36.4 տոկոսային կետը՝ 10 տարի, 10.6 տոկոսային կետը՝ 20 տարի, 10.9 տոկոսային կետը՝ 30 տարի մարման ժամկետայնությամբ պարտատոմսերն են:

##### ՊԳՊ-երի կառուցվածքն ըստ թողարկման ժամկետայնության 2024 թվականի դեկտեմբերի 31-ի դրությամբ[[5]](#footnote-5)



Աղբյուրը՝ ՀՀ ՖՆ

Միջնաժամկետ պարտատոմսերի տեսակարար կշիռն ընդամենը ՊԳՊ-երի շրջանառության ծավալում կազմել է 36.5%, որից 21.1 տոկոսային կետը 5 տարի մարման ժամկետայնությամբ պարտատոմսերն են, 15.4 տոկոսային կետը՝ 3 տարի մարման ժամկետայնությամբ պարտատոմսերը: Կարճաժամկետ պարտատոմսերի տեսակարար կշիռը կազմում է ՊԳՊ-ների ընդհանուր ծավալի 5.5%:

2024 թվականի դեկտեմբերի 31-ի դրությամբ շրջանառության մեջ եղած ՊԳՊ-երի կառուցվածքում ԽՊ-երի կշիռը կազմում է ընդամենը 0.3%՝ նախորդ տարվա նույն ժամանակահատվածի նկատմամբ մնալով անփոփոխ: 2024 թվականի ՊԳՊ-երի մանրածախ շուկայում իրականացված գործառնությունների վերաբերյալ տեղեկատվությունը ներկայացված է ՊԳՊ-երի մանրածախ շուկային վերաբերող ենթաբաժնում:

2024 թվականի դեկտեմբերի 31-ի դրությամբ շրջանառության մեջ գտնվող ՊԳՊ-երի կառուցվածքում ըստ մարման մնացած օրերի փաստացի ցուցանիշներն էականորեն չեն տարբերվում կանխատեսումային ցուցանիշներից:

##### 2024 թվականի դեկտեմբերի 31-ի դրությամբ ՊԳՊ-երի կառուցվածքն ըստ մինչև մարում մնացած ժամկետի

|  |  |  |
| --- | --- | --- |
|  | **Կանխ.** | **Փաստ** |
| **մինչև 1 տարի** | **13.3%** | **14.3%** |
| **1-5 տարի** | **35.7%** | **37.7%** |
| **5-ից ավելի տարի** | **51.0%** | **48.0%** |

Աղբյուրը՝ ՀՀ ՖՆ

Ներկայացնելով ՊԳՊ-երի պորտֆելի ներդրողների կառուցվածքը՝ նշենք, որ տարեվերջին շրջանառության մեջ գտնվող ՊԳՊ-երի 93.1%-ը գտնվել է ռեզիդենտների պորտֆելում: Ընդ որում, ՊԳՊ-երի կառուցվածքում դեռևս գերակշռում են բանկ ներդրողները, որոնց կշիռը 2024 թվականի տարեվերջին կազմել է 63.7%, որի կառուցվածքում առևտրային բանկերի կշիռը կազմել է 89.9%[[6]](#footnote-6), իսկ ՀՀ ԿԲ-ինը` 16.1%[[7]](#footnote-7): 2010 թվականից ի վեր ՊԳՊ-երի կառուցվածքում նկատվում է ոչ բանկ ներդրողների կշռի ավելացման միտում՝ 2024 թվականի տարեվերջին կազմելով 36.3%: Դա հիմնականում տեղի է ունեցել կենսաթոշակային և ապահովագրական ընկերությունների ակտիվների շարունակական ավելացման արդյունքում:

##### Պետական գանձապետական պարտատոմսերի կառուցվածքն ըստ ներդրողների

Աղբյուրը՝ ՀՀ ՖՆ

ՊԳՊ-երի կառուցվածքում ոչ ռեզիդենտների կողմից ձեռք բերված պարտատոմսերի կշիռը նախորդ տարվա համեմատ նվազել է 0.1%-ով՝ 2024 թվականի տարեվերջին կազմելով շրջանառության մեջ գտնվող պարտատոմսերի 6.9%-ը (նախորդ տարվա 7.0%-ի դիմաց):

Բնականաբար, շրջանառության մեջ գտնվող ՊԳՊ-երի ծավալի աճին զուգահեռ ավելանում են նաև դրանց մարմանն ուղղվող վճարումները և սպասարկման ծախսերը:

2024 թվականի դեկտեմբերի 31-ի դրությամբ ՊԳՊ-երի մինչև մարում մնացած միջին կշռված ժամկետայնությունը նախորդ տարեվերջի նկատմամբ նվազել է 309 օրով և կազմել 2,623 օր՝ պայմանավորված տոկոսավճարների գծով ծախսերը զսպելու նպատակադրմամբ:

##### ՊԳՊ-երի եկամտաբերության և ժամկետայնության դինամիկան 2024 թվականին

Աղբյուրը՝ ՀՀ ՖՆ

ՊԳՊ-երի միջին կշռված եկամտաբերությունը տարվա ընթացքում դրսևորել է հարաբերականորեն կայուն վարքագիծ՝ տատանվելով 10.6%-ից 10.8%-ի միջակայքում: 2024 թվականի ընթացքում ՊԳՊ-երի առաջնային տեղաբաշխումների միջին կշռված եկամտաբերությունը կազմել է 9.8%` նախորդ տարվա 10.8%-ի համեմատությամբ:

## **Պետական գանձապետական պարտատոմսերի երկրորդային շուկան**

2024 թվականի ընթացքում ՊԳՊ-երի երկրորդային շուկայում նախորդ տարվա համեմատ 9.8%-ով աճել է գործարքների քանակը, իսկ 22.8%-ով՝ ծավալը:

##### Երկրորդային շուկայում պետական գանձապետական պարտատոմսերով կատարված գործարքների հիմնական բնութագրերը

|  |  |  |  |
| --- | --- | --- | --- |
|  | **2022** | **2023** | **2024** |
| **Գործարքների ընդհանուր քանակը (հատ)** | **2075** | **1462** | **1605** |
| **Գործարքների ընդհանուր ծավալը (մլրդ դրամ), որից`** | **572.7** | **476.4** | **585.2** |
| արտաբորսայական | 468.5 | 381.0 | 429.2 |
| բորսայական | 104.1 | 95.4 | 156.1 |
| ՀՀ ԿԲ կողմից իրականացված | - | - | - |
| **Երկրորդային շուկայի ցուցանիշները** |  |  |  |
| Կատարված բոլոր գործարքների միջին կշռված եկամտաբերությունը՝ (%) | 10.8 | 11.00 | 9.76 |
| Միջին կշռված ժամկետայնությունը (օր) | 3,073 | 2,419 | 2,306 |
| Միջին օրական ծավալը (մլն դրամ) | 2,255 | 1,890 | 2,313 |
| Գործարքների միջին օրական քանակը (հատ) | 8 | 6 | 6 |

Աղբյուրը՝ ՀՀ ԿԲ, ՀՖԲ տվյալներ և ՀՀ ՖՆ հաշվարկներ

2024 թվականին գործարքների ընդհանուր ծավալում արտաբորսայական և բորսայական գործարքների կշիռները կազմել են համապատասխանաբար 73.3% և 26.7%: 2024 թվականի ընթացքում նախորդ տարվա համեմատ 1.2 տոկոսային կետով նվազել է կատարված գործարքների միջին կշռված եկամտաբերությունը, 4.7%-ով նվազել է կատարված գործարքների միջին կշռված ժամկետայնությունը, իսկ գործարքների միջին օրական ծավալն աճել է 22.4%-ով:

## **Արժեկտրոնային պարտատոմսերի եկամտաբերության կորը**

Արժեկտրոնային պարտատոմսերի եկամտաբերության կորերի կառուցման համար օգտագործվում են բորսայի առևտրային նստաշրջանի ընթացքում գնանշված ուղենշային պարտատոմսերի առքի և վաճառքի գնանշումների միջին եկամտաբերությունները[[8]](#footnote-8) և երկրորդային շուկայում 366 օր և ավելի ժամկետայնությամբ արժեկտրոնային պարտատոմսերով իրականացված գործարքների եկամտաբերությունները:

ՀՀ արժեկտրոնային եկամտաբերության կորն ունենում է նորմալ տեսք, երբ առավել երկար ժամկետայնություն ունեցող պարտքի դիմաց շուկան «պահանջում է» ավելի բարձր եկամտաբերություն:

2024 թվականի եկամտաբերության կորը հարթ է մնացել՝ շարունակելով նախորդ տարվա միտումը: Եկամտաբերության կորի հատկապես կարճաժամկետ հատվածը, ինչպես նաև միջնաժամկետ հատվածն ավելի արագ ու համարժեք են արձագանքել վերաֆինանսավորման տոկոսադրույքի աստիճանական նվազեցմանը, քան երկարաժամկետ հատվածը։

##### Արժեկտրոնային պարտատոմսերի մինչև մարում եկամտաբերության կորերը դեկտեմբերի 30-ի դրությամբ, 2021-2024 թվականներին

Աղբյուրը՝ ՀՀ ՖՆ հաշվարկներ

Գծապատկերի միջոցով արձանագրվում է, որ ավելի կարճ ժամկետայնությունների նվազման միտումներն ավելի կտրուկ են, քան ավելի երկար ժամկետայնությունների նվազման միտումները: Արդյունքում, 30 և 1 տարի ժամկետայնություն ունեցող արժեթղթերի եկամտաբերությունների միջև սփրեդը 2024 թվականի ավարտին կազմել է 111 բազիսային կետ՝ 2023 թվականի վերջի 22 բազիսային կետի դիմաց:

##### Արժեկտրոնային պարտատոմսերի եկամտաբերությունների դինամիկան և գծային թրենդներն\*` ըստ ժամկետայնությունների 2024 թվականի ընթացքում

*\* ներկայացված են կետագծերով*

Աղբյուրը՝ ՀՀ ՖՆ հաշվարկներ

##### ՀՀ պետական գանձապետական արժեկտրոնային պարտատոմսերի եկամտաբերության սփրեդը նույն ժամկետայնության ԱՄՆ գանձապետական պարտատոմսերի նկատմամբ, 2020-2024թթ. (բազիսային կետ[[9]](#footnote-9))

|  |  |  |  |  |  |
| --- | --- | --- | --- | --- | --- |
| **Ժամկետայնությունն ըստ տարիների** | **30.12.2020** | **30.12.2021** | **30.12.2022** | **30.12.2023** | **30.12.2024** |
| 1 | 639 | 865 | 700 | 577 | 463 |
| 2 | 710 | 874 | 746 | 645 | 504 |
| 3 | 756 | 869 | 771 | 671 | 525 |
| 5 | 798 | 861 | 798 | 692 | 536 |
| 7 | 798 | 851 | 803 | 688 | 532 |
| 10 | 791 | 850 | 811 | 689 | 529 |
| 20 | 759 | 812 | 787 | 657 | 504 |
| 30 | 749 | 820 | 804 | 675 | 515 |

Աղբյուրը՝ ՀՀ ՖՆ հաշվարկներ

2024 թվականի տարեվերջին նախորդ տարվա նույն ժամանակահատվածի նկատմամբ ԱՄՆ գանձապետական պարտատոմսերի նույն ժամկետայնության արժեթղթերի նկատմամբ բոլոր ժամկետայնությունների արժեթղթերի սփրեդները նվազել են: Ամենաբարձր նվազումը գրանցվել է 10 և 30 տարի ժամկետայնության արժեթղթերի համար՝ համապատասխանաբար 163 և 161 բազիսային կետ:

## **Պետական գանձապետական պարտատոմսերի մանրածախ շուկան**

ՊՊ-երի մանրածախ վաճառքը կազմակերպվում է Գանձապետական պահառու համակարգի միջոցով, որի հիմնական գործառույթն է պարտատոմսերի մանրածախ վաճառքի կազմակերպումը: Ներդրողների սպասարկումը իրականացվում է ինչպես սպասարկման կետերում, այնպես էլ առցանց եղանակով:

Գանձապետական պահառուն ներդրողների սպասարկման շրջանակում իրականացնում է ներդրողների հետ պայմանագրերի կնքում, պարտատոմսերի ձեռքբերման հայտերի ընդունում, վերաֆինանսավորման իրականացում, պարտատոմսերի ազատ առաքում համակարգից դուրս, քաղվածքների և տեղեկանքների տրամադրում, ինչպես նաև ներդրողներին ընթացիկ վճարումների, մարված և հետ գնված պարտատոմսերի գումարների վճարումների իրականացում: Ներդրողները կարող են պարտատոմսեր ձեռք բերել, հետգնում իրականացնել և տեղեկատվություն ստանալ ՊՊ-երի նոր թողարկումների վերաբերյալ ինչպես այցելելով սպասարկման կետեր, այնպես էլ առցանց եղանակով՝ www.gp.minfin.am կայքի միջոցով:

ԳՊ-ի միջոցով հնարավոր է ձեռք բերել ինչպես պետական խնայողական արժեկտրոնային պարտատոմսեր, այնպես էլ պետական կարճաժամկետ պարտատոմսեր, միջնաժամկետ և երկարաժամկետ արժեկտրոնային պարտատոմսեր: Պետական գանձապետական կարճաժամկետ պարտատոմսերը, միջնաժամկետ և երկարաժամկետ արժեկտրոնային պարտատոմսերը ԳՊ-ի միջոցով տեղաբաշխվում են ուղղակի վաճառքի ձևով՝ յուրաքանչյուր տեղաբաշխման աճուրդի ծավալի կամ միջակայքի առավելագույն ծավալի մինչև տասը տոկոսի չափով: 2019 թվականի հոկտեմբերի 8-ից gp.minfin.am ԳՊ առցանց համակարգը հասանելի է դարձել նաև ՀՀ աշխարհագրական տարածքից դուրս:

2024 թվականի ընթացքում մանրածախ շուկայում իրականացված գործառնություններն ունեցել են հետևյալ տեսքը.

* ԳՊ-ն տեղաբաշխել է ԽՊ-երի բոլոր 28 թողարկումները, ինչպես նաև ներդրումներ են կատարվել ՊԿՊ-երի կայացած 18, ՄԺՊ-երի 5 և ԵՊ-երի 4 թողարկումներում,
* ԳՊ համակարգով ՊՊ-երի ներդրման ծավալը կազմել է 8,318.0 մլն դրամ, որից ՊԿՊ-եր՝ 1,359.7 մլն դրամ կամ 16.3%, ՄԺՊ-եր՝ 131.2 մլն դրամ կամ 1.6%, ԵՊ-եր՝ 2,566.1 մլն դրամ կամ 30.9%, ԽՊ-եր՝ 4,261.0 մլն դրամ կամ 51.2%,
* 2024 թվականին ԳՊ համակարգով պարտատոմսերի ներդրման ծավալը նախորդ տարվա նկատմամբ նվազել է 11.8%-ով,
* Մարվել է 5,259.1 մլն դրամի պարտատոմս, որից 1,642.8 մլն դրամ՝ ՊԿՊ-եր և 3,193.4 մլն դրամ՝ ԽՊ-եր, և հետ են գնվել 422.9 մլն դրամի ԽՊ-եր,
* ԳՊ համակարգով ներդրված պարտատոմսերից այլ ենթապահառու է փոխանցվել 2,827.9 մլն դրամի պարտատոմս, որից ՊԿՊ-եր՝ 130.3 մլն դրամ, ՄԺՊ-եր՝ 151.0 մլն դրամ և ԵՊ-եր՝ 2,546.6 մլն դրամ,

##### ԳՊ համակարգի միջոցով իրականացված ներդրումների կառուցվածքը

Աղբյուրը՝ ՀՀ ՖՆ

* 2024 թվականին ԳՊ-ի առցանց համակարգով ձեռք բերված պարտատոմսերի ծավալը նախորդ տարվա նկատմամբ աճել է 28.2%-ով,
* ԳՊ-ի առցանց համակարգով ներդրված պարտատոմսերի ծավալը կազմել է 3,995.3 մլն դրամ, իսկ սպասարկման կետերի միջոցով՝ 4,322.8 մլն դրամ:

##### ԳՊ համակարգի միջոցով առցանց եղանակով և սպասարկման կետերի միջոցով ձեռք բերված ՊԳՊ-երի ծավալը (մլն դրամ)

Աղբյուրը՝ ՀՀ ՖՆ

* 2024 թվականի դեկտեմբերի 31-ի դրությամբ ԳՊ համակարգում շրջանառության մեջ առկա է եղել 8,061.3 մլն դրամի ՊՊ-եր, որից՝ 6,264.2 մլն դրամի ԽՊ-եր, 1,023.6 մլն դրամի ՊԿՊ-եր, 262.2 մլն դրամի ՄԺՊ-եր և 511.3 մլն դրամի ԵՊ-եր: Ռեզիդենտ ներդրողների կողմից ձեռք բերված պարտատոմսերի ծավալը կազմել է 7,801.8 մլն դրամ կամ ներդրման ծավալի 96.8%-ը, իսկ ոչ ռեզիդենտ ներդրողների կողմից ձեռք բերված պարտատոմսերի ծավալը կազմել է 259.6 մլն դրամ կամ ներդրման ծավալի 3.2%-ը,

##### ԳՊ-ի ներդրողների կառուցվածքն ըստ ռեզիդենտության 2024 թվականին

Աղբյուրը՝ ՀՀ ՖՆ

* 2024 թվականի դեկտեմբերի 31-ի դրությամբ ԳՊ համակարգում շրջանառության մեջ գտնվող ՊՊ-երի ծավալը նախորդ տարվա նույն ցուցանիշի նկատմամբ աճել է 231.1 մլն դրամով կամ 2.9%-ով:

##### ԳՊ համակարգում շրջանառության մեջ գտնվող ՊԳՊ-երի ծավալը 2024 թվականին (մլն դրամ)

Աղբյուրը՝ ՀՀ ՖՆ

* 2023 թվականի դեկտեմբերի 31-ի դրությամբ դեպո հաշիվների քանակը գերազանցել է նախորդ տարվա նույն ցուցանիշը 92 դեպո հաշվով և կազմել է 2175:

##### Դեպո հաշիվների դինամիկան 2024 թվականին

Աղբյուրը՝ ՀՀ ՖՆ

ԽՊ-երի արժեկտրոնի եկամտաբերությունը սահմանվում է՝ հիմք ընդունելով ՊՊ-երի եկամտաբերության կորը և ՀՀ առևտրային բանկերի կողմից ֆիզիկական անձանցից ներգրավված ավանդների միջին տոկոսադրույքը:

## **Պետական արտարժութային պարտատոմսերը**

ՀՀ կառավարության 2024 թվականի հուլիսի 4-ի N 1064-Ն որոշմամբ հաստատված ՀՀ կառավարության պարտքի կառավարման 2025-2027 թվականների ռազմավարական ծրագրով 2024 թվականին նոր եվրապարտատոմսերի թողարկում չի ծրագրավորվել:

2024 թվականի դեկտեմբերի 31-ի դրությամբ շրջանառության մեջ գտնվող պետական արտարժութային պարտատոմսերի ծավալը կազմել է 1,563.2 մլն ԱՄՆ դոլար, որից`

* 313.2 մլն ԱՄՆ դոլարը` 2025 թվականին մարման ենթակա 7.15% արժեկտրոնային եկամտաբերությամբ եվրապարտատոմսեր,
* 500.0 մլն ԱՄՆ դոլարը` 2029 թվականին մարման ենթակա 3.95% արժեկտրոնային եկամտաբերությամբ եվրապարտատոմսեր,
* 750.0 մլն ԱՄՆ դոլարը` 2031 թվականին մարման ենթակա 3.60% արժեկտրոնային եկամտաբերությամբ եվրապարտատոմսեր:

Տարեվերջի դրությամբ շրջանառության մեջ գտնվող պետական արտարժութային պարտատոմսերի 35.6%-ը, որը նախորդ տարվա ցուցանիշից ավել է 2.6 տոկոսային կետով, կամ 556.6 մլն ԱՄՆ դոլար ծավալը գտնվել է ռեզիդենտ ներդրողների պորտֆելում:

##### Պետական արտարժութային պարտատոմսերի գծով տոկոսավճարները, մլն ԱՄՆ դոլար

|  |  |  |
| --- | --- | --- |
|  | **2023** | **2024** |
| **Տոկոսավճարներ** | 86.5 | 69.1 |
| 2025 թվականին մարվող եվրապարտատոմսերի գծով | 39.7 | 22.4 |
| 2029 թվականին մարվող եվրապարտատոմսերի գծով | 19.8 | 19.8 |
| 2031 թվականին մարվող եվրապարտատոմսերի գծով | 27.0 | 27.0 |

Աղբյուրը՝ ՀՀ ՖՆ

2024 թվականի ընթացքում նվազել են պետական արտարժութային պարտատոմսերի գծով տոկոսավճարները՝ 2023 թվականին 2025թ. մարման ենթակա եվրապարտատոմսերից շուրջ 186.8 մլն ԱՄՆ դոլար ծավալով հետգնման հետևանքով: Վերջինս մի կողմից նվազեցրել է ՀՀ կառավարության պարտքի փոխարժեքի ռիսկը՝ փոխարինելով արտարժութային պարտքի մի մասը դրամային պարտքով, մյուս կողմից՝ նվազեցրել է վերաֆինանսավորման ռիսկը, քանի որ 2025թ. մարվող արտարժութային պարտատոմսերի ծավալը նվազել է 37.4%-ով:

2024 թվականին արտարժութային պարտատոմսերի գծով մարում/հետգնում չի իրականացվել:

ՀՀ կառավարության թողարկած եվրապարտատոմսերի գնի սփրեդը հաշվարկվում է նույն ժամկետայնության ԱՄՆ ուղենշային պարտատոմսերի նկատմամբ: 2024 թվականի ընթացքում ԱՄՆ ուղենշային պարտատոմսերի նկատմամբ եվրապարտատոմսերի եկամտաբերության սփրեդը դրսևորել է նվազման միտումներ:

##### ԱՄՆ ուղենշային պարտատոմսերի նկատմամբ ՀՀ եվրապարտատոմսերի եկամտաբերության սփրեդը 2020-2024 թվականի ընթացքում (բազիսային կետ)

Աղբյուրը՝ Բլումբերգ

Նախորդ տարվա ցուցանիշների նկատմամբ ՀՀ արտարժութային պարտատոմսերի և ԱՄՆ գանձապետական պարտատոմսերի եկամտաբերությունների տարբերությամբ հաշվարկվող ՀՀ երկրի ռիսկի միջին տարեկան հավելավճարը (սփրեդը) նվազել է բոլոր երեք եվրապարտատոմսերի գծով: Այսպես, 2025 թվականին մարվող ՀՀ արտարժութային պարտատոմսերի և համապատասխան ժամկետայնության ԱՄՆ գանձապետական պարտատոմսերի տոկոսադրույքների տարբերությունը 2024 թվականին միջինում կազմել է շուրջ 140 բազիսային կետ, մինչդեռ 2023 թվականին վերջինս կազմել էր 164 բազիսային կետ։ 2029 թվականին մարվող ՀՀ արտարժութային պարտատոմսերի և համապատասխան ժամկետայնության ԱՄՆ գանձապետական պարտատոմսերի տոկոսադրույքների տարբերությունը 2024 թվականին միջինում կազմել է շուրջ 274 բազիսային կետ՝ 2023 թվականի 338 բազիսային կետի դիմաց, իսկ 2031 թվականին մարվող ՀՀ արտարժութային պարտատոմսերի և համապատասխան ժամկետայնության ԱՄՆ գանձապետական պարտատոմսերի տոկոսադրույքների տարբերությունը 2024 թվականին միջինում կազմել է շուրջ 279 բազիսային կետ՝ նախորդ տարվա 352 բազիսային կետի դիմաց։

ՀՀ արտարժութային պարտատոմսերի և համապատասխան ժամկետայնության ԱՄՆ գանձապետական պարտատոմսերի տոկոսադրույքների տարբերության նվազումը ՀՀ արտարժութային երեք պարտատոմսերի գծով միջինում կազմել է 50 բազիսային կետ։

2024 թվականի ընթացքում ՀՀ եվրապարտատոմսերի երկրորդային շուկայի եկամտաբերությունները դրսևորել են կայուն վարքագիծ։

##### ՀՀ կողմից թողարկված եվրապարտատոմսերի գնանշումների դինամիկան 2020-2024 թվականին (%)

Աղբյուրը՝ Բլումբերգ

Միջազգային կապիտալի շուկայում 2015 թվականին 7.5% եկամտաբերությամբ թողարկված պետական արտարժութային պարտատոմսերի եկամտաբերությունը 2024 թվականին միջինում կազմել է 5.8%՝ 2023 թվականին արձանագրված 6.3%-ի դիմաց: 2019 թվականին 4.20% եկամտաբերությամբ թողարկված պարտատոմսերի եկամտաբերությունը 2024թ. միջինում կազմել է 6.9%` 2023 թվականին արձանագրված 7.4%-ի դիմաց: 2021 թվականին 3.88% եկամտաբերությամբ թողարկված պարտատոմսերի եկամտաբերությունը 2024 թվականին միջինում կազմել է 7.0%՝ 2023 թվականին արձանագրված 7.5%-ի դիմաց: Եվրապարտատոմսերի գնի և եկամտաբերության միտումներն արտացոլում են կապիտալի միջազգային շուկաներում ձևավորված սպասումները:

## **ՀՀ կառավարության վարկերը և փոխառությունները**

2024 թվականի դեկտեմբերի 31-ի դրությամբ ՀՀ կառավարության արտաքին վարկերի գծով պարտքի ծավալը կազմել է 4,505.8 մլն ԱՄՆ դոլար (1,786.8 մլրդ դրամ), որը 2023 թվականի տարեվերջի համեմատությամբ նվազել է 30.2 մլն ԱՄՆ դոլարով կամ 0.7%-ով:

2024 թվականի ընթացքում ստորագրվել են 11 նոր վարկային համաձայնագրեր, որոնց վերաբերյալ տեղեկատվությունը ներկայացված է հաշվետվության Հավելված 3-ում:

ՀՀ 2024 թվականի պետական բյուջեի ճշտված ծրագրով նախատեսվում էր արտաքին վարկերի գծով ներգրավել 237.8 մլրդ դրամի (591.0 մլն ԱՄՆ դոլար) փոխառու միջոցներ, որի դիմաց փաստացի ներգրավվել է 196.9 մլրդ դրամ (504.1 մլն ԱՄՆ դոլար) կամ կատարվել է ճշտված ծրագրի 82.8%-ը: Նպատակային վարկերի գծով փաստացի մասհանումները կազմել են 70.7 մլրդ դրամ (181.6 մլն ԱՄՆ դոլար) կամ ճշտված ծրագրի 104.9%-ը, իսկ բյուջետային աջակցության վարկերի գծով՝ 126.2 մլրդ դրամ (322.5 մլն ԱՄՆ դոլար) կամ ճշտված ծրագրի 74.0%-ը:

##### 2024 թվականի ընթացքում իրականացված մասհանումները (մլրդ դրամ)

|  |  |  |  |  |  |
| --- | --- | --- | --- | --- | --- |
|  | Ծրագիր | Ճշտված ծրագիր | Փաստացի | Կատարո-ղական, % | Տեսակարար կշիռը փաստացի ցուցանիշում, % |
| **Ընդամենը մասհանումներ** | **315.0** | **237.8** | **196.9** | **82.8** | **100** |
| որից՝ |  |  |  |  |  |
| Նպատակային վարկերի գծով | 132.8 | 67.3 | 70.7 | 104.9 | 35.9 |
| Բյուջետային աջակցության վարկերի գծով | 182.2 | 170.5 | 126.2 | 74.0 | 64.1 |

Աղբյուրը՝ ՀՀ ՖՆ

Նախորդ տարվա համեմատությամբ մասհանումների գումարը աճել է 72.3 մլրդ դրամով (187.7 մլն ԱՄՆ դոլարով) կամ 58.0%-ով: Ընդ որում, նպատակային վարկերի մասհանումներն աճել են 8.1 մլրդ դրամով (23.4 մլն ԱՄՆ դոլարով) կամ 12.9%-ով, իսկ բյուջետային աջակցության վարկերի գծով մասհանումներն աճել են 64.2 մլրդ դրամով (164.3 մլն ԱՄՆ դոլարով) կամ 103.6%-ով:

##### ՀՀ կառավարության արտաքին վարկերի մասհանումները՝ ըստ նպատակային և բյուջետային աջակցության վարկերի (մլն ԱՄՆ դոլար)

Աղբյուրը՝ ՀՀ ՖՆ

##### ՀՀ կառավարության արտաքին վարկերի մասհանումների կշիռը՝ ըստ նպատակային և բյուջետային աջակցության վարկերի

Աղբյուրը՝ ՀՀ ՖՆ

Միջազգային կազմակերպությունների կողմից տրամադրված վարկերի գծով մասհանումները նախորդ տարվա նկատմամբ աճել են 114.1 մլն ԱՄՆ դոլարով, իսկ օտարերկրյա պետությունների կողմից տրամադրված վարկերի գծով մասհանումներն աճել են 73.6 մլն ԱՄՆ դոլարով: Ընդամենը մասհանումների մեջ միջազգային կազմակերպությունների մասնաբաժինը կազմել է 81.8%:

Կատարված մասհանումների 35.4%-ը բաժին է ընկել Ասիական զարգացման բանկին (178.2 մլն ԱՄՆ դոլար), երկրորդ տեղում Վերակառւոցման և զարգացման միջազգային բանկն է, որին բաժին է ընկել մասհանումների 27.0%-ը (136.0 մլն ԱՄՆ դոլար), վերջինիս հաջորդում է Ֆրանսիան՝ մասհանումների 16.6% տեսակարար կշռով (83.6 մլն ԱՄՆ դոլար), այնուհետև ՕՊԵԿ-ի միջազգային զարգացման հիմնադրամը՝ մասհանումների 10.4% տեսակարար կշռով (52.5 մլն ԱՄՆ դոլար):

##### ՀՀ կառավարության վարկերի և փոխառությունների կառուցվածքն ըստ վարկատուների 2024 թվականի դեկտեմբերի 31-ի դրությամբ

Աղբյուրը՝ ՀՀ ՖՆ

ՀՀ կառավարության արտաքին վարկերի և փոխառությունների կառուցվածքում գերակշռում են միջազգային կազմակերպություններից ներգրավված վարկերը, որոնց կշիռը 2024 թվականի տարեվերջին կազմել է 80.1% և նախորդ տարվա նույն ժամանահատվածի համեմատությամբ ավելացել է 0.9 տոկոսային կետով, որից 0.8 տոկոսային կետն՝ ի հաշիվ օտարերկրյա պետությունների մասնաբաժնի և 0.1 տոկոսային կետն՝ ի հաշիվ առևտրային բանկերի մասնաբաժնի:

##### ՀՀ կառավարության վարկերի և փոխառությունների դինամիկան ըստ վարկատուների կառուցվածքի

Աղբյուրը՝ ՀՀ ՖՆ

Պետք է նշել, որ 2024 թվականին ՀՀ կառավարության վարկերի և փոխատվությունների կառուցվածքը նախորդ տարվա համեմատությամբ էական փոփոխությունների չի ենթարկվել: Մասնավորապես, միջազգային կազմակերպություններ հանդիսացող վարկատուների շարքում ամենաէական փոփոխությունը Ասիական զարգացման բանկի գծով վարկերի ավելացումն է՝ 2.6 տոկոսային կետով: Վերակառուցման և զարգացման միջազգային բանկի գծով վարկերի մասնաբաժինն ավելացել է 2.3 տոկոսային կետով։ Արժույթի միջազգային հիմնադրամի գծով վարկերի կշիռը նվազել է 3.5 տոկոսային կետով, իսկ Զարգացման միջազգային ընկերակցության գծով վարկերի տեսակարար կշիռը, շարունակելով վերջին տարիներին դրսևորած միտումը, նվազել է 1.8 տոկոսային կետով: Օտարերկրյա պետություններ հանդիսացող վարկատուների կազմում Ֆրանսիայի մասնաբաժինը ավելացել է 1.3 տոկոսային կետով:

##### ՀՀ կառավարության վարկերի և փոխառությունների արժութային կառուցվածքը

Աղբյուրը՝ ՀՀ ՖՆ

Արտաքին վարկերի կառուցվածքում ԱՄՆ դոլարով ներգրավված վարկերի տեսակարար կշիռը գրեթե չի փոփոխվել նախորդ տարվա նկատմամբ և կազմել է 42.5%, քանի որ կատարված մասհանումների 18.0%-ը կազմել են ԱՄՆ դոլարով ներգրավված վարկերի մասհանումները, միաժամանակ, ԱՄՆ դոլարով ներգրավված վարկերի գծով կատարված մարումները կազմել են ընդհանուր մարումների 37.9%-ը: SDR-ով տրամադրված վարկերի տեսակարար կշիռը ՀՀ կառավարության վարկերի և փոխառությունների կառուցվածքում նվազել է 5.9 տոկոսային կետով և կազմել է 24.4% (մասհանումների 1.3% և մարումների 36.3%): Եվրոյով ներգրավված վարկերի տեսակարար կշիռը նախորդ տարվա համեմատութամբ աճել է 6.4 տոկոսային կետով և կազմել է 30.1% (մասհանումների 80.7% և մարումների 13.9%): 2024 թվականին ճապոնական իենով ստացված վարկերի գծով մասհանում չի կատարվել, իսկ դրանց գծով մարումները կազմել են ընդամենը մարումների 1.9%-ը, արդյունքում, արտաքին վարկերի կառուցվածքում դրանց մասնաբաժինը նվազել է 0.5 տոկոսային կետով՝ կազմելով 2.7%:

2024 թվականի ընթացքում նվազել են SDR/USD և EUR/USD փոխարժեքները (SDR-ի փոխարժեքը 1.34-ից նվազել է մինչև 1.30, իսկ EUR-ինը՝ 1.11-ից 1.04):

##### ԱՄՆ դոլարի նկատմամբ SDR-ի, EUR-ի, JPY-ի փոխարժեքների դինամիկան[[10]](#footnote-10)

Աղբյուրը՝ ՀՀ ՖՆ

2024 թվականի վերջի դրությամբ ՀՀ կառավարության վարկերի ու փոխառությունների կառուցվածքում լողացող տոկոսադրույքով վարկերի մասնաբաժինը կազմել է 42.7%` նախորդ տարվա համեմատ աճելով 3.0 տոկոսային կետով: 2024 թվականի ընթացքում կատարված մարումների կառուցվածքում լողացող տոկոսադրույքով վարկերի գծով վճարումների տեսակարար կշիռը կազմել է 53.2% (224.1 մլն ԱՄՆ դոլար), ֆիքսված տոկոսադրույքով վարկերի գծով վճարումների տեսակարար կշիռը՝ 46.8% (197.5 մլն ԱՄՆ դոլար): 2024 թվականի ընթացքում ՀՀ կառավարության կողմից ներգրավված վարկային միջոցների կառուցվածքում 90.2%-ը կամ 454.8 մլն ԱՄՆ դոլարը կազմել են լողացող, իսկ 9.8%-ը կամ 49.3 մլն ԱՄՆ դոլարը` ֆիքսված տոկոսադրույքով վարկերի գծով կատարված մասհանումները: ՀՀ կառավարության վարկերի և փոխառությունների կառուցվածքում լողացող տոկոսադրույքով վարկերի մասնաբաժինն աճել է 2014 թվականից սկսած, և այդ ժամանակահատվածում միջին տարեկան աճը կազմել է 2.6 տոկոսային կետ: Դա պայմանավորված է հիմնականում այն հանգամանքով, որ վարկատու կազմակերպություններն ու երկրները միջին եկամտի մակարդակ ունեցող երկրներին հիմնականում առաջարկում են լողացող (շուկայական) տոկոսադրույքով վարկեր: Բացի այդ, բարձր տոկոսադրույքների միջավայրում կառավարությունը նախընտրություն է տվել լողացող տոկոսադրույքով վարկերին:

##### ՀՀ կառավարության վարկերի և փոխառությունների կառուցվածքն ըստ տոկոսադրույքի տեսակի

Աղբյուրը՝ ՀՀ ՖՆ

Լողացող տոկոսադրույքով վարկերի դրույքաչափի հաշվարկման հիմքում մինչև 2022 թվականը ընկած են եղել 6-ամսյա Libor և Euribor տոկոսադրույքները, իսկ 2022 թվականից՝ SOFR և Euribor տոկոսադրույքները: Լողացող տոկոսադրույքների վարքագիծը կախված է միջազգային ֆինանսական շուկայում առկա իրավիճակից և հաճախ բարձր տատանողական է: SOFR-ի միջին ամսական տոկոսադրույքը նախորդ տարվա դեկտեմբերին արձանագրված 5.34%-ի դիմաց 2024 թվականի դեկտեմբերին կազմել է 4.53%, իսկ Euribor-ի միջին ամսական տոկոսադրույքը՝ 3.93%-ից կազմել է 2.63%:

##### 6-ամսյա USD Libor-ի, Euribor-ի և SOFR-ի միջին ամսական դրույքաչափերի դինամիկան

Աղբյուրը՝ Global-rates.com և Նյու Յորքի դաշնային պահուստային բանկ

Ներգրավված վարկային միջոցների գծով իրականացված գործառնությունների վերաբերյալ տեղեկատվությունը ներկայացված է սույն հաշվետվության Հավելված 4-ում:

## **ՀՀ կենտրոնական բանկի արտաքին պարտքը**

2024 թվականի դեկտեմբերի 31-ի դրությամբ ՀՀ ԿԲ արտաքին պարտքը կազմել է 504.0 մլն ԱՄՆ դոլար կամ 199.9 մլրդ դրամ, որը կազմում է ՀՆԱ-ի 2.0%-ը: Նախորդ տարեվերջի համեմատությամբ ՀՀ ԿԲ-ի արտաքին պարտքը նվազել է 10.4%-ով (դոլարային արտահայտությամբ 8.5%-ով), իսկ ՀՆԱ-ի նկատմամբ՝ 0.4 տոկոսային կետով:

ՀՀ ԿԲ-ի արտաքին պարտքի կառուցվածքում ՀՀ կառավարության երաշխիքով տրամադրված վարկերի տեսակարար կշիռը նվազել է՝ նախորդ տարվա 14.0%-ի փոխարեն 2023 թվականի վերջին կազմելով 12.9%[[11]](#footnote-11): ՀՀ կենտրոնական բանկի արտաքին պարտքի կառուցվածքում Եվրոպական ներդրումային բանկի կողմից ներգրավված վարկերն ավելացել են 2.6 տոկոսային կետով՝ կազմելով 28.6%, իսկ Արժույթի միջազգային հիմնադրամի կողմից ներգրավված վարկերի տեսակարար կշիռը նվազել է 2.4 տոկոսային կետով և կազմել 11.2%:

##### ՀՀ կենտրոնական բանկի արտաքին պարտքի կառուցվածքը

|  |  |  |  |  |
| --- | --- | --- | --- | --- |
|  | 31.12.2023 | | 31.12.2024 | |
| մլն ԱՄՆ դոլար | % | մլն ԱՄՆ դոլար | % |
| **ՀՀ կենտրոնական բանկի արտաքին պարտք** | **550.8** | **100** | **504.0** | **100** |
| *այդ թվում՝* |  |  |  |  |
| ըստ վարկատուների | | | | |
| ***Միջազգային կազմակերպություններ*** | **263.3** | **47.8** | **242.6** | **48.1** |
| Արժույթի Միջազգային Հիմնադրամ | 75.2 | 13.7 | 56.5 | 11.2 |
| Վերակառուցման և Զարգացման Միջազգային Բանկ | 34.2 | 6.2 | 32.1 | 6.4 |
| Ասիական Զարգացման Բանկ | 10.9 | 2.0 | 10.0 | 2.0 |
| Եվրոպական Ներդրումային Բանկ | 143.0 | 26.0 | 144.0 | 28.6 |
| ***Օտարերկրյա պետություններ*** | **287.5** | **52.2** | **261.4** | **51.9** |
| Գերմանիա (KfW) | 287.5 | 52.2 | 261.4 | 51.9 |
| ըստ տոկոսադրույքի | | | | |
| ֆիքսված տոկոսադրույքով | 217.6 | 39.5 | 211.6 | 42.0 |
| լողացող տոկոսադրույքով | 333.2 | 60.5 | 292.4 | 58.0 |
| ըստ արժույթի | | | | |
| SDR | 86.2 | 15.6 | 66.5 | 13.2 |
| USD | 177.2 | 32.2 | 176.1 | 34.9 |
| EUR | 287.5 | 52.2 | 261.4 | 51.9 |

Աղբյուրը՝ ՀՀ ԿԲ

2024 թվականի ընթացքում ՀՀ ԿԲ-ն արտաքին աղբյուրներից ստացել է 11.0 մլն ԱՄՆ դոլարի փոխառու միջոցներ: Միաժամանակ արտաքին պարտքի գծով վճարումները կազմել են 83.1 մլն ԱՄՆ դոլար, որից տոկոսավճարները՝ 20.8 մլն ԱՄՆ դոլար, իսկ մայր գումարի մարումները՝ 62.3 մլն ԱՄՆ դոլար:

## **Կանխիկ հոսքերի կառավարումը**

2024 թվականի դեկտեմբերի 31-ի դրությամբ Գանձապետական միասնական հաշվի ընդհանուր միջոցները (ԳՄՀ և ժամկետային ավանդներ) կազմել են 419.8 մլրդ դրամ՝ 2023 թվականի դեկտեմբերի 31-ի 380.1 մլրդ դրամի դիմաց: 2024 թվականի ընթացքում ԳՄՀ-ի միջին օրական ընդհանուր միջոցները կազմել են շուրջ 440.8 մլրդ դրամ, որից տարվա ընթացքում ՀՀ ԿԲ-ում ներդրված ժամկետային ավանդների միջին օրական մնացորդը կազմել է 431.1 մլրդ դրամ:

2024 թվականի ընթացքում ՀՀ պետական բյուջեի ցուցանիշները պարբերաբար փոփոխության են ենթարկվել ՀՀ կառավարության որոշումներով: ՀՀ կառավարության եռամսյակային համամասնություններով հաստատված հարկային եկամուտների փաստացի ցուցանիշները բոլոր եռամսյակներում թերակատարվել են սկզբնական և ճշտված ծրագրերի համեմատությամբ, իսկ պետական բյուջեի ծախսերի սեզոնայնությունն էապես չի տարբերվել նախորդ տարիներին բնորոշ օրինաչափություններից, և ըստ եռամսյակների արձանագրվել են տնտեսումներ: Տարվա վերջին կանխիկ հոսքերի վերաբերյալ առկա են եղել որոշակի անորոշություններ, սակայն առկա ռիսկերը կառավարվել են և տարվա արդյունքներով պետական բյուջեի կատարումը տեղի է ունեցել հարթ ու առանց ցնցումների:

##### ԳՄՀ օրական մնացորդի (առանց ավանդների) և ընդհանուր միջոցների դինամիկան 2024 թվականին (մլն դրամ)

Աղբյուրը՝ ՀՀ ՖՆ

Գանձապետական միասնական հաշվի կանխիկ հոսքերի կանխատեսումների և կառավարման մեթոդաբանության համաձայն ԳՄՀ միջոցներից ավանդադրման գործընթացն իրականացվում է` ապահովելու համար ԳՄՀ մնացորդի 7-14 միլիարդ դրամ միջին օրական թիրախային միջակայքը, որը հաշվարկվում է ամսական կտրվածքով՝ աշխատանքային օրերի համար:

ԳՄՀ ընդհանուր միջոցների միջին օրական ցուցանիշը 2024 թվականին նվազել է 9.6%-ով կամ 47.0 մլրդ դրամով նախորդ տարվա նկատմամբ: Նվազումը արտացոլվել է նաև բյուջեի ժամանակավոր ազատ միջոցների հաշվին ներդրված ժամկետային ավանդների միջին օրական մնացորդի դինամիկայում, որը նախորդ տարվա համեմատ նվազել է 9.5%-ով կամ 45.0 մլրդ դրամով: Չնայած միջին օրական միջոցների նվազմանը՝ ԳՄՀ ընդհանուր միջոցները ավելի ակտիվ են կառավարվել և տոկոս չբերող հաշվի մնացորդը նախորդ տարվա համեմատ նվազել է շուրջ 2 մլրդ դրամով կամ 17.2%-ով:

##### ԳՄՀ (առանց ավանդների) միջին մնացորդը և ժամկետային ավանդների միջին մնացորդը (մլն դրամ)

Աղբյուրը՝ ՀՀ ՖՆ

##### ԳՄՀ ցուցանիշները (մլրդ դրամ)

|  |  |  |
| --- | --- | --- |
|  | **2023** | **2024** |
| ԳՄՀ մնացորդը դեկտեմբերի 31-ի դրությամբ | 380.1 | 419.8 |
| ՀՀ ԿԲ-ում ժամկետային ավանդների միջին օրական մնացորդը | 475.7 | 431.1 |
| ՀՀ ԿԲ-ում ներդրված ժամկետային ավանդների դիմաց ստացված եկամուտը | 50.1 | 37.7 |

Աղբյուրը՝ ՀՀ ՖՆ

2024 թվականի ընթացքում ՀՀ ֆինանսների նախարարության և ՀՀ կենտրոնական բանկի միջև կնքվել է թվով 322 ավանդային պայմանագրեր, որով ՀՀ ԿԲ-ում ներդրվել է ընդհանուր առմամբ 2,804.0 մլրդ դրամ ավանդ՝ նախորդ տարվա 2,719.0 մլրդ դրամի դիմաց: Ներդրված ավանդների միջին ժամկետայնությունը կազմել է 54.1 օր, որը 9.5 օրով պակաս է նախորդ տարվա ցուցանիշից:

2024 թվականի ընթացքում ժամկետային ավանդների միջին կշռված տոկոսադրույքը կազմել է 8.28%՝ նախորդ տարվա 10․17%-ի դիմաց: Նախորդ տարվա համեմատ ավանդների դիմաց ստացված եկամուտն նվազել է 12.4 մլրդ դրամով և կազմել է 37.7 մլրդ դրամ։

## **Ռիսկերի վերլուծությունը**

Կառավարության պարտքի հետ կապված հիմնական ռիսկերի կառավարման նպատակով ՀՀ կառավարության պարտքի կառավարման ռազմավարական ծրագրերում սահմանվում են ուղենշային ցուցանիշներ: Ուղենշային ցուցանիշների միջոցով սահմանվում են պարտքի պորտֆելի թիրախային ցուցանիշներ, որոնք հնարավորություն են տալիս կառավարել կառավարության պարտքին բնորոշ ռիսկերը: Սահմանված ուղենշային ցուցանիշներն ընդգրկում են կառավարության պարտքին բնորոշ 3 հիմնական ռիսկերը՝ տոկոսադրույքի, փոխարժեքի և վերաֆինանսավորման:

2024թ. փաստացի ցուցանիշների համադրման համար կիրառելի են 2024թ. վերջի դրությամբ գործող՝ ՀՀ կառավարության պարտքի կառավարման 2025-2027 թվականների ռազմավարական ծրագրով սահմանված ուղենշային ցուցանիշները:

##### ՀՀ կառավարության պարտքի կառավարման ուղենշային ցուցանիշները

|  |  |  |  |
| --- | --- | --- | --- |
|  | **Ուղենիշ**  **2025-2027թթ.** | **2024**  **փաստացի** | |
| **Վերաֆինանսավորման ռիսկ** |  | |  | |
| Մինչև մարում միջին ժամկետը | 7 – 10 տարի | | 6.9 տարի | |
| Առաջիկա երեք տարիների ընթացքում մարվող պարտքի կշիռը ընդամենը պարտքի մեջ | առավելագույնը 35% | | 29.6% | |
| Առաջիկա տարվա ընթացքում մարվող ՊԳՊ-երի կշիռը ՊԳՊ-երի ծավալի մեջ | առավելագույնը 20% | | 14.3 % | |
| **Տոկոսադրույքի ռիսկ** |  | |  | |
| Ֆիքսված տոկոսադրույքով պարտքի կշիռն ընդամենը պարտքի մեջ | առնվազն 80% | | 84.4 % | |
| **Փոխարժեքի ռիսկ** |  | |  | |
| Ներքին պարտքի կշիռն ընդամենը պարտքի մեջ | առնվազն 40% | | 51.8% | |
| ՀՀ դրամով ներգրավված պարտքի կշիռն ընդամենը պարտքի մեջ | առնվազն 40% | | 50.8% | |

Աղբյուրը՝ ՀՀ ՖՆ

2024թ. հաջողվել է գրեթե բոլոր ուղենիշային ցուցանշները պահպանել սահմանված նպատակային միջակայքերում: Փոքր-ինչ շեղվել է միայն մինչև մարում միջին ժամկետի ցուցանիշը, որը կազմել է 6.9 տարի՝ ուղենշային նվազագույն 7 տարվա դիմաց:

Ինչպես նախորդ տարիներին, 2024 թվականին ևս ՀՀ ՖՆ-ն շարունակել է կառավարության պարտքի կառավարման հետ կապված ռիսկերը կառավարելու և նվազեցնելու հետևողական քաղաքականությունը:

#### *Տոկոսադրույքի ռիսկ*

Տոկոսադրույքի ռիսկը տոկոսադրույքների փոփոխման արդյունքում պարտքի գծով տոկոսավճարների ավելացման ռիսկն է, որը հիմնականում գնահատվում է շրջանառության մեջ գտնվող ֆիքսված տոկոսադրույքով պարտքի կշռի մեծության, առաջիկա տարում վերաֆիքսվող պարտքի կշռի ծավալի և մինչև վերաֆիքսում միջին ժամկետի ցուցանիշների միջոցով: Տոկոսադրույքի ռիսկը բնորոշ է լողացող տոկոսադրույքով և կարճաժամկետ պարտքին:

ՀՀ կառավարության պարտքի գծով 2024 թվականի փաստացի տոկոսավճարը ՀՆԱ-ի նկատմամբ նախորդ տարվա փաստացի ցուցանիշի համեմատությամբ աճել է 0.4 տոկոսային կետով և չի շեղվել ՀՀ կառավարության պարտքի կառավարման 2025-2027 թվականների ռազմավարական ծրագրով նախատեսված ցուցանիշից:

##### ՀՀ կառավարության պարտքի տոկոսավճարները

|  |  |  |  |
| --- | --- | --- | --- |
|  | 2023 | 2024 | 2024 |
|  | փաստացի | ծրագիր | փաստացի |
| Տոկոսավճար/ՀՆԱ (%) | 2.7 | 3.1 | 3.1 |

Աղբյուրը՝ ՀՀ ՖՆ

Տոկոսավճարների անվանական մեծության աճը նախորդ տարվա նկատմամբ կազմել է 23.7%:

2024 թվականին տեղաբաշխված ՊԳՊ-երի միջին կշռված եկամտաբերությունը նախորդ տարվա համեմատ նվազել է 1.0 տոկոսային կետով, ընդ որում, ՊԿՊ-երի եկամտաբերությունը նվազել է 1.8 տոկոսային կետով, ՄԺՊ-երի եկամտաբերությունը՝ 1.4, իսկ ԵԺՊ-երի եկամտաբերությունը նվազել է 0.2 տոկոսային կետով:

##### Պետական գանձապետական պարտատոմսերի առաջնային տեղաբաշխման տոկոսադրույքները (%)

|  |  |  |
| --- | --- | --- |
|  | 2023 | 2024 |
|  | փաստացի | փաստացի |
| Տվյալ տարում տեղաբաշխված ՊԳՊ-երի միջին կշռված եկամտաբերությունը | **10.8** | **9.8** |
| այդ թվում` |  |  |
| ՊԿՊ | **11.1** | **9.3** |
| ՄԺՊ | **11.3** | **9.9** |
| ԵԺՊ | **10.4** | **10.2** |

Աղբյուրը՝ ՀՀ ՖՆ

Տոկոսադրույքի ռիսկի կառավարման առաջնային գործիքը լողացող տոկոսադրույքով պարտքի ծավալների և մասնաբաժնի սահմանափակումն է: Տոկոսադրույքի ռիսկի կառավարման նպատակով ուղենշային ցուցանիշ առաջին անգամ սահմանվել է ՀՀ կառավարության պարտքի կառավարման 2017-2019 թվականների ռազմավարական ծրագրով, ըստ որի ֆիքսված տոկոսադրույքով պարտքի կշիռն ընդամենը պարտքի մեջ չպետք է պակաս լինի 80%-ից: Հետագա տարիներին տոկոսադրույքի ռիսկի ուղենշային ցուցանիշը չի փոխվել:

##### Տոկոսադրույքի ռիսկի ուղենիշի պահպանումը 2017-2024 թվականներին (%)

Աղբյուրը՝ ՀՀ ՖՆ

Ինչպես ցույց է տալիս գծապատկերը, սահմանված բոլոր տարիների համար ՀՀ կառավարությունը տոկոսադրույքի ռիսկը պահպանել է թույլատրելի միջակաքում:

Հարկ է նշել, որ ուսումնասիրված տարիներին ՀՀ կառավարության պարտքի կառուցվածքում դրամային/ներքին պարտքի կշիռը շարունակաբար ավելացել է: Քանի որ վերջինս միայն ֆիքսված տոկոսադրույքով է, և կառավարության պարտքի կառուցվածքում լողացող տոկոսադրույքով միակ գործիքը վարկերն են, տոկոսադրույքի ռիսկի կառավարման համատեքստում կարևոր է ուսումնասիրել նաև վարկերի կառուցվածքն ըստ տոկոսադրույքի տեսակի:

##### Կառավարության վարկերի կառուցվածքն ըստ տոկոսադրույքի տեսակի (%)

Աղբյուրը՝ ՀՀ ՖՆ

Գծապատկերը ցույց է տալիս, որ արտաքին վարկերի կառուցվածքում լողացող տոկոսադրույքով վարկերի մասնաբաժինը տարեցտարի ավելանում է: Ուսումնասիրվող ժամանակահատվածում լողացող վարկերի տեսակարար կշիռն ավելացել է միջին տարեկան 3.2 տոկոսային կետով: Դա պայմանավորված է այն հանգամանքով, որ Հայաստանը հանդիսանում է եկամտի միջին մակարդակ ունեցող երկիր, իսկ երկրների այդ խմբին միջազգային կազմակերպությունները հիմնականում առաջարկում են լողացող տոկոսադրույքով վարկեր: Մյուս կողմից բարձր տոկոսադրույքների միջավայրի պայմաններում ՀՀ կառավարության կողմից ընտրության հնարավորության դեպքում նախընտրելի են համարվել լողացող տոկոսադրույքով վարկերը:

|  |  |  |  |
| --- | --- | --- | --- |
|  | **2023** | **2024** | **2024** |
| տոկոս | **փաստացի** | **կանխատեսում** | **փաստացի** |
| ֆիքսված | 84.1 | 83.2 | 84.4 |
| լողացող | 15.9 | 16.8 | 15.6 |

##### ՀՀ կառավարության ֆիքսված և լողացող պարտքի տեսակարար կշիռները (%)

Աղբյուրը՝ ՀՀ ՖՆ

ՀՀ կառավարության պարտքի կառավարման 2025-2027 թվականների ռազմավարական ծրագրում լողացող և ֆիքսված տոկոսադրույքների տեսակարար կշիռների կանխատեսումային մեծությունը 2024 թվականի վերջի դրությամբ առկա կառավարության պարտքում սահմանվել էր 16.8 և 83.2 համամասնությամբ: ՀՀ կառավարության պարտքի կառավարման միջոցառումների արդյունքում հաջողվել է կանխատեսումային ցուցանիշի համեմատությամբ 1.2 տոկոսային կետով ավելացնել ֆիքսված տոկոսադրույքով պարտավորությունների մասնաբաժինը` հիմնականում պայմանավորված ֆիքսված տոկոսադրույքով դրամային պարտքի առաջանցիկ աճով: Նույն պատճառով պայմանավորված՝ նախորդ տարվա համեմատ ֆիքսված տոկոսադրույքով պարտքի փաստացի ցուցանիշը ավելացել է 0.3 տոկոսային կետով:

##### ՀՀ կառավարության պարտքի տոկոսադրույքի ռիսկի ցուցանիշները 2024 թվականին

|  |  |  |
| --- | --- | --- |
|  | **2024** | **2024** |
|  | **կանխատեսում** | **փաստացի** |
| ՀՀ կառավարության պարտքի մինչև վերաֆիքսում միջին ժամկետը[[12]](#footnote-12) (տարի) | 5.7 | 5.6 |
| ՀՀ կառավարության արտարժութային պարտքի մինչև վերաֆիքսում միջին ժամկետը, (տարի) | 4.4 | 4.0 |
| ՀՀ կառավարության դրամային պարտքի մինչև վերաֆիքսում միջին ժամկետը, (տարի) | 7.0 | 7.2 |
|  |  |  |
| Մեկ տարվա ընթացքում վերաֆիքսվող ՀՀ կառավարության պարտքի կշիռը (%) | 28.0 | 26.3 |
| Մեկ տարվա ընթացքում վերաֆիքսվող ՀՀ կառավարության արտարժութային պարտքի կշիռն արտաքին պարտքի մեջ (%) | 41.5 | 38.4 |
| Մեկ տարվա ընթացքում վերաֆիքսվող ՀՀ կառավարության դրամային պարտքի կշիռը ներքին պարտքի մեջ (%) | 14.7 | 14.4 |

Աղբյուրը՝ ՀՀ ՖՆ հաշվարկներ

Աղյուսակում արտացոլված տոկոսադրույքի ռիսկի բոլոր ցուցանիշների փաստացի մեծությունները ՀՀ կառավարության պարտքի կառավարման միջոցառումների արդյունքում էականորեն չեն շեղվել կանխատեսումային մակարդակներից:

#### *Փոխարժեքի ռիսկ*

Փոխարժեքի ռիսկը փոխարժեքների փոփոխման արդյունքում պարտքի ծավալի և պարտքի գծով վճարումների ավելացման ռիսկն է, որը հիմնականում գնահատվում է արտարժութային պարտքի կշռի ցուցանիշի միջոցով:

Փոխարժեք ռիսկի կառավարման նպատակով, սկսած ՀՀ կառավարության պարտքի կառավարման 2019-2021 թվականնների ռազմավարական ծրագրից սահմանվում է դրամային պարտքի նվազագույն տեսակարար կշռի ուղենիշը, որը տարիների ընթացքում 20%-ից աստիճանաբար բարձրացել է՝ 2025-2027թթ. ռազմավարական ծրագրում նախատեսվելով 40%:

##### Դրամային պարտքի նվազագույն կշռի ուղենիշի պահպանումը սահմանված տարիներին (%)

Աղբյուրը՝ ՀՀ ՖՆ

Գծապատկերը ցույց է տալիս, որ սահմանված բոլոր տարիներին ՀՀ կառավարության դրամային պարտքի փաստացի կշիռը գերազանցել է սահմանված նվազագույն ուղենիշը:

Փոխարժեքի ռիսկի կառավարման շրջանակներում ՀՀ կառավարության պարտքի կառավարման ռազմավարական ծրագրով սահմանվող մեկ այլ ուղենիշ է ներքին պարտքի նվազագույն կշիռը, որն առաջին անգամ որպես ուղենիշ սահմանվել է ավելի վաղ՝ 2017-2019 թվականների ռազմավարական ծրագրից սկսած:

##### Ներքին պարտքի նվազագույն կշռի պահպանումը սահմանված տարիներին

Աղբյուրը՝ ՀՀ ՖՆ

Ներքին պարտքի նվազագույն տեսակարար կշռի ուղենիշը նույնպես բոլոր սահմանված տարիներին պահպանվել է:

2024 թվականի ընթացքում դրամի միջին փոխարժեքը մեկ ԱՄՆ դոլարի դիմաց նախորդ տարվա միջին փոխարժեքի նկատմամբ աննշան արժեզրկվել է՝ 0.1%-ով:

##### ՀՀ դրամի փոխարժեքները ԱՄՆ դոլարի և եվրոյի նկատմամբ 2024 թվականին

Աղբյուրը՝ ՀՀ ՖՆ

##### ՀՀ կառավարության արտաքին պարտքը

|  |  |  |  |
| --- | --- | --- | --- |
|  | **2023** | **2024** | **Փոփոխությունը** |
| ՀՀ կառավարության արտաքին պարտք  (մլրդ ՀՀ դրամ) | 2,408.8 | 2,359.6 | -2.0% |
| ՀՀ կառավարության արտաքին պարտք  (մլն ԱՄՆ դոլար) | 5,950.7 | 5,950.1 | 0.0% |
| ԱՄՆ դոլարի փոխարժեքը տարեվերջին | 404.8 | 396.6 | -2.0% |

Աղբյուրը՝ ՀՀ ՖՆ

2024 թվականի վերջի դրությամբ ՀՀ կառավարության արտաքին պարտքը դոլարային դրամային արտահայտությամբ գրեթե անփոփոխ է նախորդ տարեվերջի նկատմամբ, իսկ դրամային արտահայտությամբ նվազել է 2%-ով,՝ նույնքան, որքան արժևորվել է դրամի փոխարժեքը ԱՄՆ դոլարի նկատմամբ 2024 թվականի տարեվերջին:

##### ՀՀ կառավարության պարտքի արժութային կառուցվածքը (%)

|  |  |  |
| --- | --- | --- |
|  | **2023** | **2024** |
|  | **փաստ.** | **փաստ.** |
| **Արժութային կառուցվածքը** | 100.0 | 100.0 |
| այդ թվում` |  |  |
| ՀՀ դրամով ներգրավված պարտք | 45.9 | 50.8 |
| Արտարժույթով ներգրավված պարտք | 54.1 | 49.2 |
| այդ թվում` |  |  |
| USD | 30.9 | 28.2 |
| EUR | 9.6 | 11.0 |
| SDR | 12.1 | 8.9 |
| JPY | 1.3 | 1.0 |
| AED | 0.0 | 0.0 |
| CNY | 0.1 | 0.1 |

Աղբյուրը՝ ՀՀ ՖՆ

ՀՀ կառավարության պարտքի արժութային կառուցվածքում ՀՀ դրամով ներգրավված պարտքի մասնաբաժինն աճել է 4.8 տոկոսային կետով, որն արդյունք է այն հանգամանքի, որ տարվա ընթացքում պետական բյուջեի պակասուրդի ֆինանսավորման 92.3%-ը ապահովվել է ներքին աղբուրների հաշվին: Արտարժութային պարտքի բաղադրիչներում տեղի է ունեցել որոշակի դիվերսիֆիկացիա: Եթե SDR-ով պարտքի կշռի տարեցտարի նվազումը հետևանք է արտոնյալ պայմաններով վարկերի աստիճանաբար մարման, ապա եվրոյով վարկերի կշռի ավելացումը հետևանք է արտարժութային պորտֆելի դիվերսիֆիկացման, երբ նվազում է կախվածությունը մեկ արժույթից՝ ԱՄՆ դոլարից:

#### *Վերաֆինանսավորման ռիսկ*

Վերաֆինանսավորման ռիսկը շուկայական պայմանների հնարավոր փոփոխման արդյունքում պարտքի բարձր տոկոսադրույքներով վերաֆինանսավորման կամ նոր պարտքի ներգրավման անհնարինության ռիսկն է։ Վերաֆինանսավորման ռիսկը գնահատվում է շրջանառության մեջ գտնվող պարտքի մարումների գրաֆիկի սահունությամբ (այսինքն՝ չկան պարտքի մարման հետ կապված առանձին ծանր ժամանակահատվածներ), մինչև մարում մնացած միջին ժամկետի մեծության, ընդհանուր պարտքում կարճաժամկետ պարտքի տեսակարար կշռի և ռիսկի այլ ցուցանիշների միջոցով:

Վերաֆինանսավորման ռիսկի կառավարման նպատակով ՀՀ կառավարության պարտքի կառավարման 2025-2027 թվականնների ռազմավարական ծրագրում սահմանվում է 3 ուղենշային ցուցանիշ.

* ՀՀ կառավարության պարտքի մինչև մարում միջին ժամկետը (տարի),
* Առաջիկա երեք տարվա ընթացքում մարման ենթակա պարտքի տեսակարար կշիռ,
* Առաջիկա տարվա ընթացքում մարվող պետական գանձապետական պարտատոմսերի (ՊԳՊ) կշիռը ՊԳՊ-երի ծավալի մեջ:

ՀՀ կառավարության պարտքի մինչև մարում միջին ժամկետը որպես ուղենշաին ցուցանիշ առաջին անգամ սահմանվել է ՀՀ կառավարության պարտքի կառավարման 2017-2019 թվականնների ռազմավարական ծրագրում և կազմել է 8-11 տարի, վերջինս վերանայվել է 2023-2025 թվականնների ռազմավարական ծրագրում՝ սահմանվելով 7-10 տարի:

##### «ՀՀ կառավարության պարտքի մինչև մարում միջին ժամկետ» ցուցանիշի պահպանումը սահմանված միջակայքում (տարի)

Աղբյուրը՝ ՀՀ ՖՆ

Գրեթե բոլոր տարիներին ՀՀ կառավարության պարտքի մինչև մարում միջին ժամկետի ցուցանիշը գտնվել է սահմանված միջակայքում: Փոքր-ինչ շեղում արձանագրվել է միայն 2024թ. արդունքներով, ինչը հիմնականում պայմանավորված է տարվա ընթացքում 30 տարի ժամկետայնությամբ պարտատոմսերի թերտեղաբաշխումներով:

Առաջիկա երեք տարվա ընթացքում մարման ենթակա պարտքի առավելագույն տեսակարար կշիռը որպես վերաֆինանսավորման ռիսկի կառավարման ցուցանիշ առաջին անգամ սահմանվել է 2024-2026 թվականնների ռազմավարական ծրագրում՝ որպես ուղենիշ ընդգրկելով 2023-2026 թվականները: Ցուցանիշի սահմանված կշիռը նույնն է մնացել ՀՀ կառավարության պարտքի կառավարման 2025-2027 թվականնների ռազմավարական ծրագրում՝ առավելագույնը 35%: Ե՛վ 2023 թվականին, և՛ 2024 թվականին Առաջիկա երեք տարվա ընթացքում մարման ենթակա պարտքի փաստացի կշիռը գտնվել է կառավարելի միջակայքում՝ կազմելով համապատասխանաբար 28.6% և 29.6%:

Առաջիկա տարվա ընթացքում մարվող պետական գանձապետական պարտատոմսերի (ՊԳՊ) կշիռը ՊԳՊ-երի ծավալի մեջ որպես ուղենիշ առաջին անգամ սահմանվել է ՀՀ կառավարության պարտքի կառավարման 2017-2019 թվականնների ռազմավարական ծրագրում և դրա առավելագույն մեծությունը չի փոխվել մինչև 2024 թվականը՝ կազմելով 20%: Ամբողջ սահմանված ժամանակահատվածում գանձապետական պարտատոմսերի կշիռը վերաֆինանսավորման ռիսկի տեսակետից մնացել է կառավարելի միջակայքում՝ չգերազանցելով սահմանված առավելագույն կշիռը:

##### «Առաջիկա տարվա ընթացքում մարվող պետական գանձապետական պարտատոմսերի (ՊԳՊ) կշիռը ՊԳՊ-երի ծավալի մեջ» ցուցանիշի պահպանումը սահմանված միջակայքում

Աղբյուրը՝ ՀՀ ՖՆ

ՀՀ կառավարության պարտքի կառավարման 2025-2027 թվականնների ռազմավարական ծրագրում ներկայացված կանխատեսումների նկատմամբ վերաֆինանսավորման ռիսկի կառավարման փաստացի ցուցանիշները 2024 թվականին էական շեղումներ չեն արձանագրել:

##### ՀՀ կառավարության պարտքի վերաֆինանսավորման ռիսկի ցուցանիշները 2024 թվականին

|  |  |  |
| --- | --- | --- |
|  | **2024** | **2024** |
|  | **կանխ.** | **փաստ.** |
| **ՀՀ կառավարության պարտքի մինչև մարում միջին ժամկետը, (տարի)** | 7.0 | 6.9 |
| ՀՀ կառավարության արտարժութային պարտքի մինչև մարում միջին ժամկետը, (տարի) | 6.8 | 6.6 |
| ՀՀ կառավարության դրամային պարտքի մինչև մարում միջին ժամկետը, (տարի) | 7.3 | 7.2 |
|  | | |
| **Առաջիկա երեք տարվա ընթացքում մարման ենթակա պարտքի տեսակարար կշիռ,** (%) | 29.2 | 29.6 |
| Առաջիկա երեք տարվա ընթացքում մարվողՀՀ կառավարության արտարժութային պարտքի կշիռը արտարժութային պարտքի մեջ**,** (%) | 24.2 | 23.5 |
| Առաջիկա երեք տարվա ընթացքում մարվողՀՀ կառավարության դրամային պարտքի կշիռը դրամային պարտքի մեջ**,** (%) | 34.2 | 35.6 |
|  | | |
| **Մեկ տարվա ընթացքում մարվող ՀՀ կառավարության պարտքի կշիռը (%)** | 12.7 | 13.0 |
| Մեկ տարվա ընթացքում մարվող ՀՀ կառավարության արտարժութային պարտքի կշիռը արտարժութային պարտքի մեջ (%) | 11.4 | 11.6 |
| Մեկ տարվա ընթացքում մարվող ՀՀ կառավարության դրամային պարտքի կշիռը դրամային պարտքի մեջ (%) | 11.2 | 14.4 |

Աղբյուրը՝ ՀՀ ՖՆ հաշվարկներ

Կանխատեսված ցուցանիշը 3.2 տոկոսային կետով գերազանցել է «Մեկ տարվա ընթացքում մարվող ՀՀ կառավարության դրամային պարտքի կշիռը դրամային պարտքի մեջ» ցուցանիշը, որը հիմնականում պայմանավորված է պարտատոմսերի գծով ծախսերի աճը զսպելու նպատակով երկարաժամկետ պարտատոմսերի թերտեղաբաշխմամբ: Վերը նշված գործոնի ազդեցությունն ակհայտ է նաև կառավարության պարտքի կառուցվածքն ըստ մինչև մարումը մնացած ժամկետայնության ցուցանիշը նախորդ տարվա ցուցանիշի հետ համեմատության ժամանակ:

ՀՀ կառավարության պարտքի կառուցվածքում տարվա ընթացքում կարճաժամկետ պարտքի տեսակարար կշիռն ավելացել է շուրջ 3.0 տոկոսային կետով, միջնաժամկետ և երկարաժամկետ պարտքի տեսակարար կշիռները նվազել են համապատասխանաբար 0.6 և 2.4 տոկոսային կետերով:

##### ՀՀ կառավարության պարտքի կառուցվածքն ըստ մինչև մարումը մնացած միջին ժամկետայնության

|  |  |  |
| --- | --- | --- |
|  | **2023** | **2024** |
|  | **փաստացի** | **փաստացի** |
| **Կառուցվածքն ըստ մինչև մարումը մնացած միջին ժամկետայնության, %** | 100 | 100 |
| որից` |  |  |
| Կարճաժամկետ (մինչև 1 տարի) | 7.6 | 10.6 |
| Միջնաժամկետ (1-5 տարի) | 26.7 | 26.1 |
| Երկարաժամկետ (5-ից ավելի տարի) | 65.7 | 63.3 |
|  |  |  |

Աղբյուրը՝ ՀՀ ՖՆ

Տարվա ընթացքում կառավարության պարտքի գծով մարումների ամսական ժամանակացույցը ցույց է տալիս, որ 2024 թվականին ներքին պարտքի ամսական մարումների զգալի մասնաբաժինը կենտրոնացել է ապրիլ ամսին, քանի որ միջազգային լավագույն փորձին համահունչ, գանձապետական պարտատոմսերի իրացվելիությունը բարձրացնելու նպատակով մարումները կենտրոնացվում են տարվա որոշակի օրերում: Արտաքին վարկերի մարումների բաշխումն ըստ ամիսների ավելի քիչ տատանողական է:

##### Կառավարության պարտքի գծով մարումների ամսական ժամանակացույցը 2024 թվականին

Աղբյուրը՝ ՀՀ ՖՆ

2024 թվականի տարեվերջի դրությամբ կառավարության արտաքին վարկերի մարումները սփռված են եղել մինչև 2054 թվականը, դրամային պարտատոմսերինը` մինչև 2052 թվականը, արտարժութային պարտատոմսերինը՝ մինչև 2031 թվականը, իսկ երաշխիքներինը՝ մինչև 2036 թվականը:

##### Կառավարության պարտքի գծով մարումների գրաֆիկը 2024 թվականի դեկտեմբերի 31-ի դրությամբ (մլրդ դրամ)

Աղբյուրը՝ ՀՀ ՖՆ

2024 թվականի տարեվերջի դրությամբ ՀՀ կառավարության պարտքի մարումների գրաֆիկում խոշոր մարումների տարիներն են 2025 թվականը, 2029 թվականը և 2031 թվականը: 2025 թվականին կառավարության պարտքի մարումների 19.5%-ը կազմում է 2015 թվականին թողարկված 10 տարի մարման ժամկետով եվրապարտատոմսերի մարումը, 2029 թվականին կառավարության պարտքի մարումների 35.8%-ը՝ 2019 թվականին թողարկված 10 տարի մարման ժամկետով եվրապարտատոմսերի մարումը, իսկ 2031 թվականի մարումների 47.2%-ը՝ 2021 թվականին թողարկված 10 տարի մարման ժամկետով եվրապարտատոմսերի մարումը:

#### *Գործառնական ռիսկ*

ՀՀ ՖՆ-ն շարունակական աշխատանքներ է իրականացնում ՀՀ կառավարության պարտքի կառավարման հետ կապված գործառնական ռիսկերը բացահայտելու, գնահատելու, կառավարելու և նվազեցնելու ուղղությամբ:

2024 թվականի ընթացքում պետական պարտքի կառավարման գործառույթների գծով գործառնական ռիսկերը գնահատվել են կառավարելի, իսկ բիզնես գործընթացների անընդհատությունն ապահովվել է առանց խոչընդոտների:

## **Հայաստանի Հանրապետության պետական պարտքը**

|  |  |  |  |  |
| --- | --- | --- | --- | --- |
|  | **31.12.2023** | | **31.12.2024** | |
|  | մլրդ դրամ | % ՀՆԱ-ի նկատմամբ | մլրդ դրամ | % ՀՆԱ-ի նկատմամբ |
| ***ՀՀ պետական պարտք*** | ***4,794.9*** | **50.5** | ***5,092.7*** | **50.0** |
| որից՝ |  |  |  |  |
| **ՀՀ կառավարության պարտք[[13]](#footnote-13)** | **4,571.9** | **48.2** | **4,892.8** | **48.0** |
| այդ թվում` |  |  |  |  |
| *արտաքին պարտք* | **2,408.8** | ***25.4*** | **2,359.6** | ***23.1*** |
| այդ թվում` |  |  |  |  |
| վարկեր և փոխառություններ | *1,836.1* |  | *1,786.8* |  |
| ոչ ռեզիդենտների կողմից ձեռքբերված պետական գանձապետական պարտատոմսեր | *146.0* |  | *171.0* |  |
| ոչ ռեզիդենտների կողմից ձեռքբերված արտարժութային պետական պարտատոմսեր | *423.7* |  | *399.2* |  |
| արտաքին երաշխիքներ[[14]](#footnote-14) | *3.0* |  | *2.6* |  |
| *ներքին պարտք* | ***2,163.2*** | ***22.8*** | ***2,533.3*** | ***24.9*** |
| այդ թվում` |  |  |  |  |
| վարկեր և փոխառություններ | *-* |  | *-* |  |
| ռեզիդենտների կողմից ձեռքբերված պետական գանձապետական պարտատոմսեր | *1,946.9* |  | *2,303.0* |  |
| ռեզիդենտների կողմից ձեռքբերված արտարժութային պետական պարտատոմսեր | *209.1* |  | *220.7* |  |
| ներքին երաշխիքներ | *7.2* |  | *9.5* |  |
| **ՀՀ կենտրոնական բանկի արտաքին պարտք** | ***223.0*** | ***2.3*** | ***199.9*** | ***2.0*** |
| որից՝ |  |  |  |  |
| ՀՀ կառավարության երաշխիքով տրամադրված վարկեր | *31.3* |  | *25.9* |  |

Աղբյուրը՝ ՀՀ ՖՆ

## **Պետական գանձապետական պարտատոմսերի գծով կատարված գործառնությունները 2024 թվականին[[15]](#footnote-15)**

2024 թվականին թողարկվել են նոր ՊԳՊ-եր, այդ թվում՝ 1 տարի մարման ժամկետով ՊԿՊ-եր, 3 և 5 տարի մարման ժամկետներով ՄԺՊ-եր և 11 և 30 տարի մարման ժամկետներով ԵԺՊ-եր: ՊԳՊ-երի տեղաբաշխման ենթակա ծավալը (առանց ԳՊ-ով ազատ վաճառքի համար նախատեսված ծավալի) տարվա ընթացքում կազմել է. մինչև 1 տարի մարման ժամկետով ՊԿՊ-երինը՝ 166.0 մլրդ դրամ, ըստ թողարկման ժամկետայնության 3 և 5 տարի մարման ժամկետներով ՄԺՊ-երինը՝ համապատասխանաբար 165.0 մլրդ և 149.0 մլրդ դրամ, ըստ թողարկման ժամկետայնության 11, 20, 30 և 31 տարի մարման ժամկետներով ԵԺՊ-երինը՝ համապատասխանաբար 204.0 մլրդ, 73.8 մլրդ, 40.0 մլրդ և 10.1 մլրդ դրամ: ԳՊ-ի միջոցով շուկայական պարտատոմսերի տեղաբաշխման ենթակա ծավալ է սահմանվել յուրաքանչյուր տեղաբաշխման աճուրդի տեղաբաշխման ենթակա ծավալի տասը տոկոսը:

|  |  |  |  |  |
| --- | --- | --- | --- | --- |
|  | ՊԿՊ | ՄԺՊ | ԵԺՊ | Ընդամենը |
| Տեղաբաշխման աճուրդների քանակը (հատ) | 36 | 11 | 10 | 57 |
| Տեղաբաշխման լրացուցիչ աճուրդների քանակը (հատ) | 10 | 6 | 6 | 22 |
| Տեղաբաշխման ենթակա ծավալը (առանց ԳՊ-ով ազատ վաճառքի համար նախատեսված ծավալի) (մլրդ դրամ) | 166.0 | 314.0 | 327.9 | 807.9 |
|  |  |  |  |  |
| Տեղաբաշխված ընդհանուր ծավալը (մլրդ դրամ), որից | 166.6 | 302.9 | 200.6 | 670.1 |
| Առաջնային դիլերների միջոցով (մլրդ դրամ) | 165.2 | 302.7 | 198.1 | 666.0 |
| ԳՊ-ի միջոցով (ուղղակի վաճառք) (մլրդ դրամ) | 1.4 | 0.1 | 2.6 | 4.1 |
|  |  |  |  |  |
| ՊԳՊ-երի կշիռը տեղաբաշխված ծավալի մեջ | 24.9% | 45.2% | 29.9% | 100% |
|  |  |  |  |  |

**Աղյուսակ 4.1. Շուկայական պարտատոմսերով իրականացված գործառնությունները 2024 թվականին[[16]](#footnote-16)**

Աղբյուրը՝ ՀՀ ՖՆ հաշվարկներ

* ՊԳՊ-երի նկատմամբ պահանջարկը (առանց ԳՊ-ով ազատ վաճառքի համար նախատեսված ծավալի) կազմել է 1.155.2 մլրդ դրամ և տեղաբաշխման ենթակա ծավալը գերազանցել է 347․3 մլրդ դրամով,
* տեղաբաշխումների միջին կշռված եկամտաբերությունը կազմել է 9.8 %,
* տեղաբաշխումների առավելագույն ժամկետայնությունը կազմել է 28 տարի՝ ըստ թողարկման ժամկետայնության 30 տարի մարման ժամկետով ԵԺՊ-երի վերաբացման ժամանակ, իսկ տեղաբաշխումների նվազագույն ժամկետայնությունը եղել է 97 օր:

2024 թվականի ընթացքում ՀՀ ՖՆ-ն իրականացրել է ՊԳՊ-երի հետգնումներ` 19.5 մլրդ դրամ ընդհանուր ծավալով:

Հաշվետու ժամանակահատվածում տեղի է ունեցել ԽՊ-երի 28 թողարկում` 14․0 մլրդ դրամ ծավալով, որից տեղաբաշխվել է 4.8 մլրդ դրամը:

## **2024 թվականի ընթացքում ՀՀ կառավարության կողմից ստորագրված նոր վարկային համաձայնագրերը**

|  |  |  |  |
| --- | --- | --- | --- |
| Վարկատու / վարկային ծրագիր | Գումար, մլն | Արժույթ | Ստորագրման ամսաթիվ |
| ***1. Վերակառուցման և Զարգացման Միջազգային Բանկ*** |  |  |  |
| 1. Կանաչ, դիմակայուն և ներառական զարգացման քաղաքականության երկրորդ գործառնություն | 92.3 | EUR | 23/05/24 |
| 2. Համընդհանուր առողջապահական ծածկույթի ծրագրի իրականացում | 102.0 | EUR | 25/07/24 |
| 3. Հայաստանի էներգետիկ անցումն ապահովող ծրագիր | 40.0 | EUR | 06/08/24 |
| ***2. Վերակառուցման և Զարգացման Եվրոպական Բանկ*** |  |  |  |
| 1. Սյունիքի մաքսային և լոգիստիկ կենտրոն | 10.0 | EUR | 14/05/24 |
| 2. Հյուսիս-հարավ ճանապարհային միջանցք  (Սիսիան-Քաջարան հարավային հատված) | 236.0 | EUR | 15/05/24 |
| ***3. Եվրոպական Ներդրումային Բանկ*** |  |  |  |
| 1. Սիսիան-Քաջարան ճանապարհահատվածի ծրագիր | 236.0 | EUR | 12/11/24 |
| ***4. ՕՊԵԿ-ի Միջազգային Զարգացման Հիմնադրամ*** |  |  |  |
| 1. Կանաչ, դիմակայուն և ներառական զարգացման երկրորդ ծրագիր | 50.0 | EUR | 12/11/24 |
| ***5. Ասիական Զարգացման Բանկ*** |  |  |  |
| 1. Հարկաբյուջետային կայունության և ֆինանսական շուկաների զարգացման ծրագիր - ենթածրագիր 2 | 89.5 | EUR | 01/11/24 |
| ***6. Եվրասիական Զարգացման Բանկ (Կայունացման և Զարգացման Եվրասիական Հիմնադրամի կառավարիչ)*** |  |  |  |
| 1. Ֆինանսական վարկ 2 | 100.0 | USD | 20/05/24 |
| 2. Քաջարանի թունելի շինարարության ծրագիր | 200.0 | USD | 26/07/24 |
| ***7. Զարգացման Ֆրանսիական Գործակալություն*** |  |  |  |
| 1. Բյուջետային աջակցության վարկ-2 (Հարկաբյուջետային կայունության և ֆինանսական շուկաների զարգացման ծրագրի համաֆինանսավորում) | 75.0 | EUR | 26/06/24 |

## **ՀՀ կառավարության կողմից ներգրավված վարկերի գծով կատարված գործառնությունները 2024 թվականին**

|  |  |  |  |  |  |  |  |
| --- | --- | --- | --- | --- | --- | --- | --- |
|  | | Մասհանում (ստացում) | | Մայր գումարի մարում | | Տոկոսավճար | |
| մլն ԱՄՆ դոլար | մլրդ դրամ | մլն ԱՄՆ դոլար | մլրդ դրամ | մլն ԱՄՆ դոլար | մլրդ դրամ |
| **Ընդամենը ՀՀ կառավարության վարկերի գծով** | | **504.07** | **196.88** | **421.60** | **165.98** | **168.91** | **66.34** |
| ***Միջազգային կազմակերպություններ*** | | **412.37** | **160.81** | **325.17** | **127.81** | **146.51** | **57.53** |
| 1 | Վերակառուցման և Զարգացման Միջազգային Բանկ (IBRD) | 135.96 | 52.85 | 27.87 | 10.94 | 55.38 | 21.76 |
| 2 | Զարգացման Միջազգային Ընկերակցություն (IDA) | 1.39 | 0.55 | 69.36 | 27.34 | 17.26 | 6.80 |
| 3 | Վերակառուցման և Զարգացման Եվրոպական Բանկ (EBRD) | 3.86 | 1.52 | 4.58 | 1.80 | 2.25 | 0.88 |
| 4 | Եվրոպական Ներդրումային Բանկ (EIB) | 11.47 | 4.47 | 6.37 | 2.50 | 2.77 | 1.09 |
| 5 | Ասիական Զարգացման Բանկ (ADB) | 178.19 | 69.59 | 52.23 | 20.48 | 40.79 | 16.00 |
| 6 | Գյուղատնտեսության Զարգացման Միջազգային Հիմնադրամ (IFAD) | - | - | 3.60 | 1.42 | 0.47 | 0.19 |
| 7 | Նավթ Արտահանող Երկրների Կազմակերպության (ՕՊԵԿ) Միջազգային Զարգացման Հիմնադրամ (OFID) | 52.49 | 20.61 | 4.93 | 1.95 | 3.97 | 1.56 |
| 8 | Արժույթի Միջազգային Հիմնադրամ (IMF) | - | - | 153.37 | 60.25 | 13.63 | 5.35 |
| 9 | Եվրամիություն (EU) | - | - | - | - | 2.33 | 0.92 |
| 10 | Եվրասիական Զարգացման Բանկ (Կայունացման և Զարգացման Եվրասիական Հիմնադրամի կառավարիչ) | 29.00 | 11.22 | 2.87 | 1.13 | 7.66 | 2.99 |
| ***Օտարերկրյա պետություններ*** | | **91.70** | **36.07** | **94.31** | **37.34** | **22.28** | **8.76** |
| 1 | Գերմանիա (KfW) | 8.09 | 3.14 | 32.23 | 12.65 | 6.22 | 2.43 |
| 2 | Ռուսաստանի Դաշնություն | - | - | 40.07 | 16.00 | 8.22 | 3.26 |
| 3 | Ֆրանսիա | 83.61 | 32.92 | 10.43 | 4.09 | 6.15 | 2.40 |
| 4 | Ճապոնիա (JICA) | - | - | 7.78 | 3.09 | 1.13 | 0.45 |
| 5 | ԱՄՆ | - | - | 1.73 | 0.69 | 0.15 | 0.06 |
| 6 | Աբու-Դաբիի Զարգացման Հիմնադրամ | - | - | 0.62 | 0.24 | 0.07 | 0.03 |
| 7 | Չինաստանի Արտահանման-Ներմուծման Բանկ | - | - | 1.46 | 0.58 | 0.33 | 0.13 |
| ***Առևտրային բանկեր*** | | **-** | **-** | **2.12** | **0.84** | **0.12** | **0.05** |
| 1 | ԿԲՍ Բանկ (Բելգիա) | - | - | 0.53 | 0.20 | 0.01 | 0.003 |
| 2 | Ռայֆայզն Բանկ (Ավստրիա) | - | - | 0.93 | 0.36 | 0.04 | 0.01 |
| 3 | Էռստե Բանկ (Ավստրիա) | - | - | 0.67 | 0.27 | 0.08 | 0.03 |

## **ՀՀ կառավարության կողմից տրամադրված երաշխիքները 2024 թվականին**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Պրինցիպալ | Բենեֆիցիար | Ծրագիր / նպատակ | Երաշ-խիքի արժույթ | Երաշխիքի գումարը` երաշխիքի արժույթով, մլն | Պարտքի մնացորդը երաշխիքի արժույթով 31.12.24 դրությամբ, մլն | Պարտքի մնացորդը 31.12.24 դրությամբ, մլն ԱՄՆ դոլար | Երաշխիքի ժամկետ | | Նոր երաշխիքի տրամադրում, մլն ԱՄՆ դոլար | |
| **1. ԱՐՏԱՔԻՆ ԵՐԱՇԽԻՔՆԵՐ** | |  |  |  |  |  |  |  |  |
| ՀՀ ԿԲ | Վերակառուցման և Զարգացման Միջազգային Բանկ | Փոքր և միջին ձեռնարկությունների համար ֆինանսավորման մատչելիության ծրագիր | USD | 50.0 | 32.1 | 32.1 | 15.07.2014 | 15.07.2035 |  |
| ՀՀ ԿԲ | Ասիական Զարգացման Բանկ | Կանանց ձեռներեցության աջակցման սեկտորի զարգացման ծրագիր | SDR | 13.0 | 7.7 | 10.0 | 15.12.2020 | 15.06.2040 |  |
| ՀՀ ԿԲ | Գերմանիա (KfW) | Փոքր և միջին ձեռնարկությունների զարգացման ծրագիր (I մասնաբաժին) | EUR | 3.1 | 1.4 | 1.5 | 30.12.2008 | 30.12.2038 |  |
| ՀՀ ԿԲ | Գերմանիա (KfW) | Փոքր և միջին ձեռնարկությունների զարգացման ծրագիր (II մասնաբաժին) | EUR | 4.1 | 2.2 | 2.3 | 30.06.2011 | 30.12.2040 |  |
| ՀՀ ԿԲ | Գերմանիա (KfW) | Փոքր և միջին ձեռնարկությունների զարգացման ծրագիր (III մասնաբաժին) | EUR | 5.1 | 2.9 | 3.0 | 30.06.2012 | 30.12.2041 |  |
| ՀՀ ԿԲ | Գերմանիա ((KfW) | Փոքր և միջին ձեռնարկությունների զարգացման ծրագիր (IV մասնաբաժին) | EUR | 4.5 | 2.8 | 2.9 | 30.12.2013 | 30.06.2043 |  |
| ՀՀ ԿԲ | Գերմանիա (KfW) | Վերականգնվող էներգիայի զարգացման ծրագիր | EUR | 6.0 | 3.9 | 4.1 | 30.12.2014 | 30.12.2044 |  |
| ՀՀ ԿԲ | Գերմանիա (KfW) | Հիփոթեքային շուկայի զարգացման աջակցության I ծրագիր | EUR | 6.0 | 4.3 | 4.5 | 30.12.2016 | 30.12.2046 |  |
| ՀՀ ԿԲ | Գերմանիա (KfW) | Հիփոթեքային շուկայի զարգացման աջակցության II ծրագիր | EUR | 6.0 | 4.6 | 4.8 | 30.06.2018 | 30.06.2048 |  |
|  |  |  |  | **97.8** | **61.9** | **65.2** |  |  |  |
| «ՆՈՐՔ-ՄԱՐԱՇ» Բժշկական Կենտրոն ՓԲԸ | Էռստե Բանկ (Ավստրիա) | «ՆՈՐՔ-ՄԱՐԱՇ» Բժշկական Կենտրոնի վերազինման ծրագիր | EUR | 7.0 | 6.2 | 6.463 | 30.09.2023 | 31.03.2036 |  |
| **Ընդամենը արտաքին երաշխիքներ** | | |  | **104.8** | **68.1** | **71.7** |  |  |  |
| **2. ՆԵՐՔԻՆ ԵՐԱՇԽԻՔՆԵՐ** | |  |  |  |  |  |  |  |  |
| «ԵՐԱՍԽԻ ԳԻՆՈՒ ԳՈՐԾԱՐԱՆ» ՍՊԸ, 29.11.2022թ. | «ԱՐՄՍՎԻՍԲԱՆԿ» ՓԲԸ | Գյուղատնտեսական հումքի մթերումների նպատակով ագրովերամշակման ոլորտին տրամադրվող աջակցություն | AMD | 139.4 | 127.8 | 0.3 | 29.11.2022 | 01.03.2026 |  |
| «ՊՌՈՇՅԱՆԻ ԿՈՆՅԱԿԻ ԳՈՐԾԱՐԱՆ» ՍՊԸ, 28.11.2022թ. | «ԻՆԵԿՈԲԱՆԿ» ՓԲԸ | Գյուղատնտեսական հումքի մթերումների նպատակով ագրովերամշակման ոլորտին տրամադրվող աջակցություն | AMD | 1,248.2 | 1,037.4 | 2.6 | 28.11.2022 | 28.02.2026 |  |
| «ՄԱՊ» ՓԲԸ, 28.11.2022թ. | «ԷՎՈԿԱԲԱՆԿ» ՓԲԸ | Գյուղատնտեսական հումքի մթերումների նպատակով ագրովերամշակման ոլորտին տրամադրվող աջակցություն | AMD | 900.0 | 825.3 | 2.1 | 28.11.2022 | 28.02.2026 |  |
| «ԱՐԱՐԱՏԻ ԳԻՆՈՒ ԳՈՐԾԱՐԱՆ» ՍՊԸ, 02.12.2022թ. | «ԱՐԴՇԻՆԲԱՆԿ» ՓԲԸ | Գյուղատնտեսական հումքի մթերումների նպատակով ագրովերամշակման ոլորտին տրամադրվող աջակցություն | AMD | 250.0 | 250.0 | 0.6 | 02.12.2022 | 02.03.2026 |  |
| «ԳԵՏԱՓԻ ԳԻՆՈՒ ԿՈՆՅԱԿԻ ԳՈՐԾԱՐԱՆ» ՍՊԸ, 20.12.2022թ. | «ԱՐՄՍՎԻՍԲԱՆԿ» ՓԲԸ | Գյուղատնտեսական հումքի մթերումների նպատակով ագրովերամշակման ոլորտին տրամադրվող աջակցություն | AMD | 218.1 | 218.1 | 0.6 | 20.12.2022 | 20.03.2026 |  |
| «ԱՐՏԱՇԱՏ-ՎԻՆԿՈՆ» ՓԲԸ, 23.12.2022թ. | «ԱՐՄՍՎԻՍԲԱՆԿ» ՓԲԸ | Գյուղատնտեսական հումքի մթերումների նպատակով ագրովերամշակման ոլորտին տրամադրվող աջակցություն | AMD | 693.0 | 635.2 | 1.6 | 23.12.2022 | 23.03.2026 |  |
| «ՎԵԴԻ ԱԼԿՈ» ՓԲԸ, 26.12.2022թ. | «ԱՐՄՍՎԻՍԲԱՆԿ» ՓԲԸ | Գյուղատնտեսական հումքի մթերումների նպատակով ագրովերամշակման ոլորտին տրամադրվող աջակցություն | AMD | 674.3 | 674.3 | 1.7 | 26.12.2022 | 26.03.2026 |  |
| «ԻՋԵՎԱՆԻ ԳԻՆՈՒ, ԿՈՆՅԱԿԻ ԳՈՐԾԱՐԱՆ» ՓԲԸ, 16.11.2023թ. | «ԻՆԵԿՈԲԱՆԿ» ՓԲԸ | Գյուղատնտեսական հումքի մթերումների նպատակով ագրովերամշակման ոլորտին տրամադրվող աջակցություն | AMD | 750.0 | 750.0 | 1.9 | 16.11.2023 | 16.08.2027 |  |
| «ԻՋԵՎԱՆԻ ԳԻՆՈՒ, ԿՈՆՅԱԿԻ ԳՈՐԾԱՐԱՆ» ՓԲԸ, 04.12.2023թ. | «Հայաստանի զարգացման և ներդրումների Կորպորացիա» ՈՒՎԿ ՓԲԸ | Գյուղատնտեսական հումքի մթերումների նպատակով ագրովերամշակման ոլորտին տրամադրվող աջակցություն | AMD | 150.0 | 150.0 | 0.4 | 04.12.2023 | 04.09.2027 |  |
| «ՊՌՈՇՅԱՆԻ ԿՈՆՅԱԿԻ ԳՈՐԾԱՐԱՆ» ՍՊԸ, 11.12.2023թ. | «ԱՐՄՍՎԻՍԲԱՆԿ» ՓԲԸ | Գյուղատնտեսական հումքի մթերումների նպատակով ագրովերամշակման ոլորտին տրամադրվող աջակցություն | AMD | 500.0 | 500.0 | 1.3 | 11.12.2023 | 08.09.2027 |  |
| «ՎԵԴԻ ԱԼԿՈ» ՓԲԸ, 26.12.2023թ. | «ԱՐՄՍՎԻՍԲԱՆԿ» ՓԲԸ | Գյուղատնտեսական հումքի մթերումների նպատակով ագրովերամշակման ոլորտին տրամադրվող աջակցություն | AMD | 1,283.8 | 1,283.8 | 3.2 | 26.12.2023 | 25.09.2027 |  |
| «ՎԵԴԻ ԱԼԿՈ» ՓԲԸ, 21.10.2024թ. | «ԱՐՄՍՎԻՍԲԱՆԿ» ՓԲԸ | Գյուղատնտեսական հումքի մթերումների նպատակով ագրովերամշակման ոլորտին տրամադրվող աջակցություն | AMD | 362.9 | 362.9 | 0.9 | 21.10.2024 | 21.01.2027 | 0.9 |
| «ԻՋԵՎԱՆԻ ԳԻՆՈՒ, ԿՈՆՅԱԿԻ ԳՈՐԾԱՐԱՆ» ՓԲԸ, 30.10.2024թ. | «ԻՆԵԿՈԲԱՆԿ» ՓԲԸ | Գյուղատնտեսական հումքի մթերումների նպատակով ագրովերամշակման ոլորտին տրամադրվող աջակցություն | AMD | 1,000.0 | 1,000.0 | 2.5 | 30.10.2024 | 30.01.2027 | 2.5 |
| «ԻՋԵՎԱՆԻ ԳԻՆՈՒ, ԿՈՆՅԱԿԻ ԳՈՐԾԱՐԱՆ» ՓԲԸ, 05.12.2024թ. | «Հայաստանի զարգացման և ներդրումների Կորպորացիա» ՈՒՎԿ ՓԲԸ | Գյուղատնտեսական հումքի մթերումների նպատակով ագրովերամշակման ոլորտին տրամադրվող աջակցություն | AMD | 150.0 | 150.0 | 0.4 | 05.12.2024 | 04.09.2027 | 0.4 |
| «ՎԵԴԻ ԱԼԿՈ» ՓԲԸ, 05.12.2024թ. | «ԱՐՄՍՎԻՍԲԱՆԿ» ՓԲԸ | Գյուղատնտեսական հումքի մթերումների նպատակով ագրովերամշակման ոլորտին տրամադրվող աջակցություն | AMD | 731.2 | 731.2 | 1.8 | 05.12.2024 | 05.03.2027 | 1.8 |
| «ՊՌՈՇՅԱՆԻ ԿՈՆՅԱԿԻ ԳՈՐԾԱՐԱՆ» ՍՊԸ, 05.12.2024թ. | «ԱՄԻՕ ԲԱՆԿ» ՓԲԸ | Գյուղատնտեսական հումքի մթերումների նպատակով ագրովերամշակման ոլորտին տրամադրվող աջակցություն | AMD | 375.0 | 375.0 | 0.9 | 05.12.2024 | 05.03.2027 | 0.9 |
| «ԲԱԳՐԱՏ ԳՐՈՒՊ» ՍՊԸ, 05.12.2024թ. | «ԱՐԴՇԻՆԲԱՆԿ» ՓԲԸ | Գյուղատնտեսական հումքի մթերումների նպատակով ագրովերամշակման ոլորտին տրամադրվող աջակցություն | AMD | 469.7 | 469.7 | 1.2 | 05.12.2024 | 05.03.2027 | 1.2 |
|  |  | **Ընդամենը ներքին երաշխիքներ** |  | **9,895.6** | **9,540.7** | **24.1** |  |  | **7.8** |

## **Պետական գանձապետական պարտատոմսերի առաջնային շուկայի գործակալները 2024 թվականին**

|  |
| --- |
| **«Ամերիաբանկ» ՓԲԸ**  Հասցե` 0010, Երևան,  Վազգեն Սարգսյան 2  Հեռախոս` (37410) 56 11 11 |
| **«Արդշինբանկ» ՓԲԸ**  Հասցե` 0015, Երևան,  Գրիգոր Լուսավորչի 13  Հեռախոս` (37412) 22 22 22 |
| **«Կոնվերս Բանկ» ՓԲԸ**  Հասցե` 0010, Երևան,  Վազգեն Սարգսյանի 26/1  Հեռախոս` (37410) 51 12 11 |
| **«ԱՄԻՕ» ՓԲԸ**  Հասցե` 0010, Երևան,  Նալբանդյան 48  Հեռախոս` (37410) 59 20 20 |

|  |
| --- |
| **ՀՀ ֆինանսների նախարարություն**  **ՀՀ, ք. Երևան - 0010, Մելիք-Ադամյան 1**  Հեռախոս` (374 11) 910 416  **էլ. հասցե` www.minfin.am** |

1. ՀՀ կառավարության պարտքի կառավարման 2025-2027 թվականների ռազմավարական ծրագրում սահմանված են կառավարության պարտքի 2024 թվականի ծրագրային և 2025-2027 թվականների կանխատեսումային ցուցանիշները: [↑](#footnote-ref-1)
2. Ներառված են ՀՀ կառավարության 2023 թվականի դեկտեմբերի 28-ի N 2326-Ն որոշման համաձայն առանձին ֆինանսական կազմակերպությունների դրամական պահանջների (գույքային իրավունքների) զիջման դիմաց 29.12.2023թ. 206.4 մլրդ դրամ և 30.12.2024թ. 13.8 մլրդ դրամ անվանական արժեքներով ուղղակի տեղաբաշխված պարտատոմսերը: [↑](#footnote-ref-2)
3. Շուկայական գործիքակազմով պարտքը ներառում է արտարժութային պարտատոմսերը և գանձապետական պարտատոմսերը, բացառությամբ խնայողական պարտատոմսերի, իսկ ոչ շուկայական պարտքը՝ արտաքին վարկերը (որոնք ունեն արտոնյալության որոշակի աստիճան), խնայողական պարտատոմսերը, արտաքին և ներքին երաշխիքները: [↑](#footnote-ref-3)
4. 2022 թվականի հունվարից միջազգային ֆինանսական կառույցները LIBOR-ի փոխարեն սկսել են կիրառել SOFR դրույքաչափը։ 2017 թվականի հուլիսին Մեծ Բրիտանիայի Ֆինանսական վերահսկողական մարմինը հայտարարել է, որ 2021 թվականից հետո այլևս չի պահանջելու առևտրային բանկերից մասնակցել LIBOR տոկոսադրույքի սահմանման գործընթացին: Որոշումը հիմնավորել է նրանով, որ LIBOR-ը հիմնվում է «փորձագիտական դատողության» վրա, այլ ոչ թե իրական շուկայական գործարքների, ինչը դարձնում է այն ոչ թափանցիկ և կտրված շուկայական իրական գործունեությունից: [↑](#footnote-ref-4)
5. ԽՊ-երն ըստ թողարկման ժամկետի տարանջատվել և ներառվել են կարճաժամկետ և միջնաժամկետ ցուցանիշներում [↑](#footnote-ref-5)
6. Առևտրային բանկերի կշիռը ներառում է ռեպո գործառնությունների համար շուկայի այլ մասնակիցների կողմից գրավադրված պարտատոմսերի ծավալը: [↑](#footnote-ref-6)
7. ՀՀ ԿԲ-ի պորտֆելի մոտ 96.6%-ը կազմում է ռեպո գործառնությունների համար առևտրային բանկերի կողմից գրավադրված պարտատոմսերի ծավալը։ [↑](#footnote-ref-7)
8. Համաձայն ՀՀ ԿԲ խորհրդի 2008 թվականի դեկտեմբերի 16-ի թիվ 356-Ն որոշմամբ հաստատված ««Կարգավորվող շուկայի օպերատորի՝ ԿԲ ներկայացվող հաշվետվությունները, դրանց ներկայացման կարգը, ձևը և ժամկետները» կանոնակարգ 5/03-ի: [↑](#footnote-ref-8)
9. 100 բազիսային կետը հավասար է մեկ տոկոսային կետի: [↑](#footnote-ref-9)
10. Գծապատկերում արտացոլված են ամսվա վերջի դրությամբ փոխարժեքները:

    31.12.2023 թվականի դրությամբ 1 SDR = 1.3417 USD, 1 EUR = 1.1065 USD, 1 JPY = 0.0071 USD

    31.12.2024 թվականի դրությամբ 1 SDR = 1.3041 USD, 1 EUR = 1.0437 USD, 1 JPY = 0.0063 USD [↑](#footnote-ref-10)
11. Համաձայն «Պետական պարտքի մասին» ՀՀ օրենքի 23-րդ հոդվածի 8-րդ կետի՝ ՀՀ կառավարության երաշխիքով տրամադրված վարկերը հաշվառվում են ՀՀ ԿԲ-ի պարտքի մեջ: [↑](#footnote-ref-11)
12. Ցույց է տալիս շրջանառության մեջ գտնվող պարտքի պորտֆելի տոկոսադրույքի փոփոխման միջին կշռված ժամկետը: [↑](#footnote-ref-12)
13. «Պետական պարտքի մասին» ՀՀ օրենքի 2-րդ հոդվածի 5-րդ և 6-րդ կետերի համաձայն ներքին պարտքի և արտաքին պարտքի տվյալները հաշվետվության մեջ տարանջատված են ըստ պարտատերերի ռեզիդենտության: [↑](#footnote-ref-13)
14. ՀՀ կառավարության այն արտաքին երաշխիքները, որոնք տրամադրվել են ՀՀ ԿԲ-ի վարկերի գծով, կրկնահաշվարկից խուսափելու նպատակով, արտացոլված են ՀՀ ԿԲ-ի արտաքին պարտքի մեջ: [↑](#footnote-ref-14)
15. Ներառված են ՀՀ կառավարության 2023 թվականի դեկտեմբերի 28-ի N 2326-Ն որոշման համաձայն առանձին ֆինանսական կազմակերպությունների դրամական պահանջների (գույքային իրավունքների) զիջման դիմաց 29.12.2023թ. 206.4 մլրդ դրամ և 30.12.2024թ. 13.8 մլրդ դրամ անվանական արժեքներով ուղղակի տեղաբաշխումները: [↑](#footnote-ref-15)
16. Շուկայական պարտատոմսերով իրականացված գործառնությունների վերաբերյալ մանրամասն տեղեկատվությունը հասանելի է ՀՀ ֆինանսների նախարարության պաշտոնական կայքէջում հետևյալ հղմամբ՝ https://minfin.am/hy/page/teghabashkhumneri\_ev\_hetgnumneri\_achurdneri\_ampop\_tvyalner [↑](#footnote-ref-16)